ועדת הכלכלה, כנסת 18, פרוטוקול מספר 548, 2011-06-19 14:15

כרמל שאמה-הכהן: צהרים טובים.

כרמל שאמה-הכהן: אנחנו פותחים ישיבה חמישית היום של ועדת הכלכלה.

כרמל שאמה-הכהן: על סדר היום בחינה של החזרת הפיקוח על מוצרי החלב.

כרמל שאמה-הכהן: קיבלתם כולכם, אני מקווה,  זימון לדיון שאמור להיערך בעוד שבועיים, והוא ייערך, והוא אמור לבחון בזווית רחבה יותר את שוק המזון בישראל ומוצרי היסוד לאור גלי ההתייקרויות ששוטפים את הכלכלה הישראלית, את הצרכנים הישראלים.

כרמל שאמה-הכהן: מאחר שעלה הנושא של מחירי מוצרי החלב שיצאו מפיקוח, ובפרט הקוטג' המסמל את הסערה הציבורית, כלכלית, צרכנית, חברתית וגם די פוליטית מרגע לרגע,  נושא שדרש מענה מיידי ודחוף של דיון ציבורי ואין מקום מתאים מוועדת הכלכלה להתחיל את הדיון הזה בה.

כרמל שאמה-הכהן: יש הרבה מחלוקות סביב הנושא הזה של מחיר הקוטג' המנופח.

כרמל שאמה-הכהן: אני חושב שאין כמעט מחלוקת על כך – לפחות עוד לא שמעתי טענות עמוקות ומבוססות – שהמחיר הוא מחיר ריאלי.

כרמל שאמה-הכהן: יש רק הטחת האשמות בין הגורמים השונים.

כרמל שאמה-הכהן: כפי שאני רואה את הדברים, מבחינתי יש שלושה גורמים שעלולים/עשויים להיות אחראיים לוויכוח הזה, וכל אחד אולי בנפרד או כל אחד בשיתוף על פי מידת חלקו.

כרמל שאמה-הכהן: האחד הוא כמובן המדינה.

כרמל שאמה-הכהן: מדינת ישראל החליטה בהחלטה ותיקה שמשק החלב ינוהל על פי מכסות והמחיר ייקבע על פי פקיד ממשלתי.

כרמל שאמה-הכהן: זה רכיב אחד.

כרמל שאמה-הכהן: הרכיב השני הוא המחיר שהיצרנים מוכרים את המוצרים שלהם לרשתות השיווק.

כרמל שאמה-הכהן: הרכיב השלישי הוא מרווח השיווק של רשתות השיווק.

כרמל שאמה-הכהן: כל הדברים האלה צריך לבחון ולראות איך זה היה לפני הסרת הפיקוח ואיך זה התפתח אחרי הסרת הפיקוח.

כרמל שאמה-הכהן: אנחנו כבר רואים – ולא רק בין האינטרסים השונים אלא גם בין הפרסומים השונים בתקשורת – שיש כבר חילוקי דעות.

כרמל שאמה-הכהן: אני חושב שאין הזדמנות טובה לשבת סביב שולחן אחד, במקרה הזה גם עגול, ולבחון את הנתונים.

כרמל שאמה-הכהן: אני חושב שהרוב המוחלט מאמין בשוק חופשי, ביתרונות שלו, בתחרות, והמעבר של הסרת הפיקוח היה בעיקר כדי לעבור לכללים ולנורמות של שוק חופשי, אלא שלאט לאט התברר שאנחנו עברנו בעצם – לפחות זה החשש – לשוק שהוא חופשי בעיקר מתחרות.

כרמל שאמה-הכהן: בשוק חופשי, בדרך כלל התחרות אמורה גם לשפר את המוצר וגם להוריד את המחיר.

כרמל שאמה-הכהן: לכן מפיקוח עברנו למסלול של עליית מחיר ועליית מחיר תלולה.

כרמל שאמה-הכהן: קל מאוד להסתכל על המוצרים, על מוצרי החלב שנשארו  בפיקוח, שגם הם עלו במחיר אבל במידה מסוימת, והמוצרים שיצאו מפיקוח עלו עלייה כפולה ומשולשת ויש כאלה שגם עלו פי ארבע ויותר.

כרמל שאמה-הכהן: אנחנו רוצים שהחברות בישראל ירוויחו וזה אינטרס שלנו, בטח של ועדת הכלכלה, אבל שירוויחו ומנועי הצמיחה שלהם יהיו מיזמות, מחדשנות, מיצירתיות, מחריצות, מייחודיות במחקר ופיתוח, ולא יתבססו על ריכוזיות ועל תיאום מחירים כזה או אחר, גם אם לא ניתן להוכיח אותו.

כרמל שאמה-הכהן: בתחילת כל הדרך, אני חייב לומר ששתיקת כל ענף החלב ובעיקר של החברות הגדולות הייתה די תמוהה.

כרמל שאמה-הכהן: כשמוסיפים לזה את חוסר ההיענות המיידי לזימון לישיבה כזאת, השאלות הפכו להיות קשות יותר.

כרמל שאמה-הכהן: אני מברך את החברות על שהגיעו לכאן.

נחמן שי: הן סירבו לבוא לישיבה?

כרמל שאמה-הכהן: לא אישרו.

כרמל שאמה-הכהן: ברמת העיקרון הבהירו לנו שאין להן רצון להשתתף בישיבה.

נחמן שי: אין להן עניין ציבורי.

כרמל שאמה-הכהן: אני חושב שהחברות עשו נכון כשבאו, קודם כל גם עבורנו ככנסת כי בלי החברות הדיון היה חסר, אבל בעיקר גם בשביל החברות עצמן והציבור שמחכה לשמוע את התשובות.

כרמל שאמה-הכהן: אנחנו מקיימים את הדיון הזה בזווית יחסית צרה כאשר הדיון הרחב יותר יערך בעוד שבועיים.

כרמל שאמה-הכהן: המשבר החברתי הזה, יוקר המחייה, מצטרף להרבה דברים שלא קשורים רק לענף המזון והוא מתחיל מדיור, המשך במים, אבל בנושא הזה אני חושב שאנחנו צריכים גם פתרון מערכתי לטווח ארוך, בחינה של פתרון אם באמת נמצא שיש בעיה כפי שאנחנו רואים כרגע, פתרון לטווח ארוך, אבל צריך גם פתרון מיידי.

כרמל שאמה-הכהן: אי אפשר לחמוק מהפתרון המיידי.

כרמל שאמה-הכהן: אם הפתרון המיידי היעיל ביותר לבעיה הוא החזרת הפיקוח, לא צריך להתבייש אלא לומר – כמו שאני חושב שזאת עמדת משרד החקלאות – שגם החזרת פיקוח, גם אם זה צעד שנשמע לא פופולארי ברמה הכלכלית כי כולנו רוצים משק חופשי ותחרות וכל המלים היפות האלו, אבל אין סיבה שאזרחי ישראל ישלמו מחיר מופקע על הקוטג'.

כרמל שאמה-הכהן: אנחנו צריכים לאפשר להם לקנות החל ממחר אם זה אפשרי – ולדעתי כל הגורמים המעורבים כאן, אם יזרמו לכיוון כזה, זה הפתרון הראוי ביותר – כי הוויכוח כאן הוא לא על מחיר לא של סיגר ולא של קוויאר אלא המחיר כאן הוא על מוצר יסוד שהוא המרכיב הבסיסי של הכריך של הילד לבית הספר, של התוספת ליד החביתה.

כרמל שאמה-הכהן: זה מוצר בסיסי.

כרמל שאמה-הכהן: לא יכולים לומר שזה מוצר מפותח, זה מוצר יותר מתוחכם, זה לא חלב, זאת לא גבינה לבנה.

כרמל שאמה-הכהן: אני גדלתי על כך שקוטג' הוא מוצר בסיסי ואי אפשר להתחמק מהעובדה הזאת.

כרמל שאמה-הכהן: אנחנו רואים את זה גם בהיקף הצריכה של קרוב לשני מיליארד שקלים.

כרמל שאמה-הכהן: לכן אי אפשר לחמוק מהשאלות האלה.

כרמל שאמה-הכהן: אני מבקש מהגורמים, במיוחד מהיצרנים, מהמחלבות, מהרפתנים, מרשתות השיווק, להציג נתונים מספריים ולא לדבר במלים.

כרמל שאמה-הכהן: יכול להיות שמישהו  יגיד שאין לו נתונים, שהוא צריך עוד לבדוק, אבל אני מאמין שלכולכם יש את המספרים האלה וחלקכם גם דיברתם אתי לפני הדיון ואני רואה שאתם שולטים במספרים היטב.

כרמל שאמה-הכהן: אין מה להסתיר אותם מהציבור, למעט אם מדובר בסודות מסחריים.

כרמל שאמה-הכהן: אנחנו חברי הכנסת רוצים לדעת איפה קבור הכלב במקרה הזה.

כרמל שאמה-הכהן: כלומר, בטוח שיש כאן איזושהי בעיה ואנחנו רוצים לדעת מה הגורם לה.

כרמל שאמה-הכהן: לא אסיים את דבריי בלי להגיד באמת יישר כוח למחאה האזרחית.

כרמל שאמה-הכהן: הרבה פעמים התופעות האלה מתאפשרות בגלל אדישות של הצרכן הישראלי ושל אזרחי ישראל אבל במקרה הזה אני חושב שזאת אולי פעם ראשונה בה עשרות אלפי אנשים סחפו אחריהם אנשים אחרים, גם בגלל שהעניין צודק אבל גם בגלל זה שהם לא הסכימו להסכים ולשתוק יותר למצב הקיים.

כרמל שאמה-הכהן: אני מציין גם את התקשורת שהרימה את הנושא, בעיקר בעיתון "גלובס" שפתח את הפתח לעניין וזאת לא בושה שחברי הכנסת הולכים אחרי האזרחים.

נחמן שי: הכול התחיל בגלל שבועות כי בשבועות התחילו לבדוק כמה עולה חלב.

כרמל שאמה-הכהן: זאת לא בושה שחברי הכנסת הולכים גם אחרי התקשורת.

כרמל שאמה-הכהן: זאת הדמוקרטיה.

כרמל שאמה-הכהן: האזרחים, העם, התקשורת וחברי הכנסת ונבחרי הציבור אמורים לעבוד בשיתוף פעולה וזה לא משנה מי מקדים את מי אלא העיקר שהרעיון הוא נכון, הכיוון הוא נכון והצורך קיים.

כרמל שאמה-הכהן: על הצורך אי אפשר כמובן להתווכח.

כרמל שאמה-הכהן: אני מעביר את רשות הדיבור לכבוד שרת החקלאות ואני מודה לך על שהסכמת להשתתף בדיון, לבוא ולומר את הדברים.

כרמל שאמה-הכהן: אני רוצה לשמוע כיצד המשרד שאחראי על משק החלב רואה את הדברים והאם יש לכם הצעות.

אורית נוקד: אני אומר כמה דברים.

אורית נוקד: תודה.

אורית נוקד: בחודשים האחרונים מאז כניסתי לתפקיד, קיימתי מספר דיונים בנושא הפיקוח על המחירים.

אורית נוקד: עמדתי בדיונים האלה הייתה אז, וגם היום, שהוצאת מוצרי חלב מפיקוח לא הוכיחה את עצמה בשנים האחרונות ויש לפעול להחזרת מוצרים מסוימים לפיקוח ובוודאי שלא להוציא מוצרים נוספים.

אורית נוקד: מוצרים בפיקוח, יש לבצע על בסיס בדיקת מחירים, תחרות ורווחיות.

אורית נוקד: ביקשתי מיחידת המחקר שלי בראשות אורי צוק בר שנמצא כאן לערוך עבודה יסודית על שאלת הפיקוח על המחירים והעבודה הוגשה לי לפני כחודש.

אורית נוקד: ממצאי העבודה מצביעים על כך שהריכוזיות בענף החלב גבוהה והוצאת מוצרים מפיקוח לא הביאה להוזלתם או לצמצום הריכוזיות בענף.

אורית נוקד: ראינו שהוצאת מוצרי החלב מפיקוח בתקופה שבה המחלבות נמצאות בבעלות פרטית ורשתות השיווק חותרות להעלאת המרווח הקמעונאי גרם לכך שתהיה עלייה במחירי המוצרים הלא מפוקחים וכך מצאנו את עצמנו באמת עם קוטג' שמחירו עולה על שבעה שקלים.

אורית נוקד: ביום חמישי האחרון כינסתי את מנכ"לי המחלבות והבהרתי להם את עמדתי בנושא הפיקוח.

אורית נוקד: הצעתי להם שינקטו בריסון מחירים ויטו אוזן לרחשי הציבור.

אורית נוקד: גם אני חושבת שנעשתה כאן באמת תגובה מאוד מאוד אמיתית של ציבור הצרכנים בארץ.

אורית נוקד: אתם יודעים שבתפקידי הקודם כסגנית שר התעשייה הייתי אחראית על תחום הצרכנות ותמיד סברתי שבאמת מדיניות של צרכנות נבונה צריכה לבטא רגישות, בהירות, שקיפות וכמובן הוגנות.

עמיר פרץ: אולי לא צריך ממשלה.

אורית נוקד: בוא ננסה לראות מה לעשות ולפתור את הבעיה.

עמיר פרץ: השאלה מה הממשלה יודעת לעשות.

אורית נוקד: עוד לא סיימתי את דבריי.

אורית נוקד: הקוטג' הוא סמל אבל מוצרי החלב בכללותם הם מוצרי יסוד בסיסיים ואני מרשה לעצמי להגיד גם שהם מאוד בריאותיים וחשוב שכל משפחה תוכל לרכוש אותם במחיר סביר והוגן.

אורית נוקד: בסיטואציה בה אנחנו נמצאים נראה לי שזה לא נכון להתחיל לחפש אשמים, כמו שקראתי בכמה מהמקומות.

אורית נוקד: אנחנו צריכים לחשוב באמת מהו הדבר הנכון לעשות על מנת להוריד את המחיר של הקוטג' ואולי עוד כמה מוצרים שהם מוצרי חלב.

אורית נוקד: אני חושבת באמת כמוך.

אורית נוקד: יש כאן צעדים שאפשר לעשות במיידי ואחרים בטווח הארוך, כמובן שתוך בחינת כל ההשלכות על משק החלב בכלל וציבור הצרכנים בפרט.

אורית נוקד: בטווח המיידי אני חושבת שעל מנת להשיב את אמון הציבור, יש להחזיר את הקוטג' לפיקוח לתקופה מסוימת ובמקביל לשקול צעדים נוספים.

נחמן שי: באיזה מחיר?

נחמן שי: כשאת חוזרת לפיקוח, באיזה מחיר?

אורית נוקד: אני לא נכנסת כרגע לפרטי מספרים.

אורית נוקד: אני אומרת דבר כללי של מדיניות.

ישראל אייכלר: למה רק את הקוטג'?

ישראל אייכלר: את כל מוצרי החלב.

אורית נוקד: רגע, חכה.

אורית נוקד: אמרתי שהקוטג' הוא כסמל.

אורית נוקד: אני מתכוונת לחתום על צו שיחייב דיווח רווחיות על כל אותם מוצרים שיצאו מפיקוח החל משנת 1999.

אורית נוקד: את הדברים האלה אני כמובן לא יכולה לעשות לבד.

אורית נוקד: שוחחתי הבוקר עם שר האוצר, ואתם שמעתם גם את דבריו נדמה לי ביום רביעי האחרון, ואתם הרי בוודאי מודעים ומכירים את המדיניות המוצהרת של האוצר, וגם הוא – ואני חייבת לציין את זה מאוד לזכותו – היה קשוב.

אורית נוקד: סיכמנו שאנחנו נשב כנראה השבוע, ביום שלישי או רביעי, יחד עם שר התעשייה ונקיים פגישה בה נדון בפתרונות להורדת מחיר הקוטג' בפרט והדרכים לריסון מחירים בתחום מוצרי החלב הבסיסיים.

אורית נוקד: אני מאוד מאוד מקווה שנצליח במשימה הזאת.

כרמל שאמה-הכהן: השורה הכי חשובה בדבריך שנשמעה כאן היא שמשרד החקלאות, וכמובן שרת החקלאות בראשו, בעד באופן מיידי להחזיר את הקוטג' לפיקוח.

אורית נוקד: נכון אבל אנחנו נעשה את זה בתיאום.

אורית נוקד: השורה השנייה החשובה היא שאני רוצה לחייב דיווח על רווחיות על כל אותם מוצרים שיצאו מפיקוח.

רחל אדטו: מה עם השורה השלישית לגבי היבוא?

אורית נוקד: זה חלק מאותו מכלול שאמרתי שיש צעדים שאנחנו צריכים לבחון את ההשלכות שלהם.

נחמן שי: זה לא אותו הדבר.

נחמן שי: לא להתבלבל.

אורית נוקד: הנושא של הפיקוח עלה כחלק מאחד הפתרונות שהוצעו.

אורית נוקד: אני אומרת שכל נושא צריך להיבחן תוך בחינת כל ההשלכות שלו.

רחל אדטו: יש שני מסרים חשובים והשאלה שלי היא לגבי  עמדת המשרד לגבי התרת יבוא של מוצרי חלב מחוץ לארץ ופתיחת השוק ליבוא ומה עמדתכם במצב הזה.

אורית נוקד: כרגע אני בוחנת ושוקלת את הדברים.

אורית נוקד: אני לא רוצה לקבל החלטות שעלולות להיות לא נכונות משום שיש לחץ של הציבור ושל התקשורת, ואולי גם שלך, רחל.

כרמל שאמה-הכהן: הנושא של היבוא הוא רעיון שמועלה ונדחף בעיקר על ידי האוצר, אבל הוא מאוד מורכב ויש לו השלכות על עניין של כשרות, על מה זה עושה לשוק החלב בישראל, כי הרי עמלנו כאן בוועדת הכלכלה להסדיר את המכסות ועל זה בנויה ההתיישבות החקלאית.

כרמל שאמה-הכהן: להתיר יבוא פתוח, זה אומר להרוס את השוק הזה.

אבשלום וילן: אדוני היושב ראש, ניתן לייבא מוצרים קשים בארבעה אחוזים.

אבשלום וילן: 96 אחוזים מהמוצרים שהם רטובים, נושא היבוא כמעט לא רלוונטי כלפיהם.

כרמל שאמה-הכהן: זה ברור.

כרמל שאמה-הכהן: הנושא של היבוא, אם צריך להיבחן, צריך להיבחן לעומק וכמובן יש כאן גם את המישור של ההגבלים העסקיים שזה טיפול שורש לענפים שסובלים מריכוזיות, אבל אלה דברים שלא יניבו פירות בטווח המיידי.

כרמל שאמה-הכהן: אנחנו באנו לכאן לא רק לייצר את ההליך של פתרון הבעיה אלא באנו גם להשיג פתרון מיידי.

כרמל שאמה-הכהן: אנחנו לא מתחמקים מזה.

כרמל שאמה-הכהן: בסוף הדיון אנחנו נוציא מסקנה ברורה, ואני מקווה שהיא תתקבל פה אחד או ברוב דעות, של מה הצעד המיידי שהוועדה חושבת שצריך לעשות כדי להקל באופן מיידי על ציבור הצרכנים בישראל.

כרמל שאמה-הכהן: אני מודה לשרת החקלאות על דבריה.

כרמל שאמה-הכהן: הדובר הבא שהייתי רוצה לשמוע  אותו, זה נציג תנובה.

אייל מליס: אני אייל מליס, מנכ"ל תשלובת החלב של תנובה.

אייל מליס: כבוד יושב ראש הוועדה, השרה, חברי הכנסת.

אייל מליס: אין ספק שהימים האחרונים עוברים אצלנו הם ימים לא קלים.

אייל מליס: אנחנו כולנו עדים לכך שהקוטג' שמסמל את המוצר הכי ישראלי שיש, הפופולארי ביותר, הפך להיות סימבול שמנקז את תחושות הציבור, את תחושות הצרכנים שלנו, קהל הלקוחות שלנו ולא מהיום, במגמות של עליית מחירים, שלתפיסתנו היא רחבה הרבה יותר מאשר הקוטג' עצמו.

אייל מליס: היא מקיפה מגוון גדול מאוד של שירותים ומוצרים ובהיותו מוצר כל כך אהוב, כל כך פופולארי וכל כך רלוונטי, הוא הפך לסמל, לסמל של מחאה של הציבור שאנחנו חייבים להיות קשובים אליה וחייבים לשמוע אותה.

אייל מליס: תפקידנו בסוף היום כחברה, בטח כחברה ישראלית, להאזין לזה, לשמוע את זה ולפעול בהתאם.

אייל מליס: כשאנחנו בוחנים את המציאות הזאת, אין ספק שנדרש כאן מהלך שלתפיסתנו הוא מהלך כולל וצריך לבצע בחינה יסודית רחבה ומקיפה על ידי הרגולטור.

ישראל אייכלר: בינתיים עד הבחינה הזאת אפשר להוריד את המחירים?

אייל מליס: סליחה חבר הכנסת איכלר.

אייל מליס: אנחנו מציעים שתתקיים בדיקה יסודית על כל המרכיבים, על כל מרכיבי העלות של שרשרת הערך כפי שאנחנו קוראים לזה.

אייל מליס: השרשרת הזאת מורכבת מציבור החקלאים, מהמחלבות,  מהקמעונאים, צד הממשלה וכל ההיבטים.

אייל מליס: כמו שאמרה השרה, גם שיקולים נוספים שיכולים להשפיע על מבנה העלויות.

אייל מליס: צריך לקחת את כל מכלול העלויות של השרשרת הזאת ולבדוק.

אייל מליס: תנובה כחברה מובילה תשתף פעולה עם הרגולטור במהירות.

אייל מליס: אין מה לעשות את זה לאט.

אייל מליס: תנובה תהיה פתוחה לכל שאלה.

אייל מליס: תנובה תהיה פתוחה לעשות את כל מה שנדרש ואם הבדיקה תגדיר שנדרש לעשות תיקון במחיר המטרה, צריך לעשות תיקון במחיר החלב או תיקון במחיר המפוקח של המוצר ולהכניס לפיקוח, אנחנו נפעל בהתאם.

אייל מליס: אני משוכנע שבדיקה מקיפה ומרכיבה את כל רכיבי השרשרת תעלה שהכנסת מוצר לפיקוח הוא לאו דווקא הפתרון.

אייל מליס: כמו שאמרתי, אנחנו ננהג בשיתוף פעולה מלא, בשקיפות ובמהירות הבזק כדי שהפתרון הזה יבוא לרווחתו של הצרכן.

אייל מליס: אני מזכיר שמדובר במחאה על הקוטג' שיש לה היבט הרבה יותר רחב מאשר המוצר עצמו.

כרמל שאמה-הכהן: יש לי שאלה אליך.

כרמל שאמה-הכהן: למה שתקתם עד היום?

יוליה שמאלוב-ברקוביץ: כי אין רגולציה.

שי חרמש: כי לא היה מה לומר.

אייל מליס: ברור היה לנו וברור לנו, כמי שמסתכל, מאזין וקשוב, והצרכנים חשובים לנו מאוד, שמדובר במחאה שהיא יותר רחבה מאשר מחאת הקוטג'.

ישראל אייכלר: בזה אתה צודק במאה אחוזים.

אייל מליס: לכן, לבוא ולהגיב או לתת תגובה עניינית רק על הנושא הזה, אני חושב שזה רק חלק מהתמונה ולא כולה.

כרמל שאמה-הכהן: ערב הסרת הפיקוח -  האם אתה יכול לתת לנו את הנתונים – היה לכם מחירון של הקוטג'.

כרמל שאמה-הכהן: זאת אומרת, היה מחיר הפיקוח.

כרמל שאמה-הכהן: מה גרם לכם להעלות את המחיר מאז הסרת הפיקוח?

כרמל שאמה-הכהן: מה הרכיב העיקרי שגרם לכך?

אייל מליס: היו הרבה מספרים שנאמרו בכל מיני מקומות וציטטות.

אייל מליס: אני יכול רק לומר שבארבע השנים האחרונות, בחמש השנים האחרונות, מ-2007, עלה מחיר המטרה בכשלושים אחוזים ומחיר הקוטג' עלה בכארבעים אחוזים.

אייל מליס: העלויות שלנו כיצרנים כוללות כמובן את מחיר החלב, כוללות גם עלויות אחרות של אנרגיה, של שכר עבודה, של מים, של כל הרכיבים שחלקם עלו ב-25 אחוזים וחלקם עלו בשישים אחוזים.

כרמל שאמה-הכהן: לגישתך מחיר הקוג' הוא מחיר ריאלי?

אייל מליס: רגע.

אייל מליס: אני חייב לומר שבעליית המחירים האחרונה של חודש מאי, אז עלו מחירי המפוקחים ב-6.5 אחוזים, תנובה הייתה קשובה ולא העלתה את מחיר הקוטג' מאז נובמבר האחרון.

אייל מליס: בעליית המחירים האחרונה מחיר הקוטג' של תנובה לא עלה.

אייל מליס: זה חלק מהרגישות, חלק מההבנה וחלק מהמאמץ שאנחנו עושים, ואני באמת מצפה שזה יהיה מאמץ משותף של כל מרכיבי שרשרת הערך.

כרמל שאמה-הכהן: לשאלתי.

כרמל שאמה-הכהן: המחיר של הקוטג' לדעתך היום הוא ריאלי?

כרמל שאמה-הכהן: הוא הוגן?

פניה קירשנבאום: מה זה ריאלי?

אייל מליס: המחיר משקף את מכלול התשומות של המוצר מהחלב והאנרגיה, שכר העבודה וההשקעה שנדרשת בשוק מפותח כמו השוק של החלב בישראל שכל מקרר שנמצא בעולם יתבייש לעומת המקרר שמוצא הצרכן הישראלי על חדשנות החברות.

עמיר פרץ: מה מתח הרווחים שלכם בקוטג'?

אייל מליס: אנחנו חברה פרטית.

עמיר פרץ: אני מדבר על המוצר.

עמיר פרץ: לא ביקשתי דיווח.

אייל מליס: אנחנו חברה פרטית.

עמיר פרץ: אני מאוד מכבד אותך ומעריך אותך.

עמיר פרץ: אתה מדבר על תשומות ואנחנו רוצים באמת להתייחס ברצינות למה שאתה אומר, אבל בסוף אתה לא אומר לי, אחרי כל מה שתיארת, מה מתח הרווח שלך בין כלל התשומות לרגע זה לבין המחיר לצרכן.

עמיר פרץ: לא ביקשתי דוח כספי.

אייל מליס: אני אענה.

אייל מליס: ניתן לראות שרווחיות חברות המזון הציבוריות כפי שמתפרסם, זאת רמת רווחיות שהיא בהחלט רמת רווחיות סבירה ביחס למה שקורה בשוק המזון במדינות אחרות בעולם.

עמיר פרץ: חברי המנכ"ל, באמת, אני מאוד מתאפק.

עמיר פרץ: אתה קודם אמרת שאתה חברה ישראלית אבל אתה לא חברה ישראלית.

עמיר פרץ: העובדים הם ישראלים, החלבנים ישראלים, אבל בעלי הבית שגורפים את הרווח הם לא ישראלים, עם כל הכבוד, והם אלה שקובעים לך כמה אחוזים הם רוצים ממך לשנה כי אם לא, אתה תפוטר.

עמיר פרץ: הם קובעים לך מה לוח המחירים שהם דורשים ממך ולכן יש לך שתי אפשרויות.

עמיר פרץ: אל תדבר אתי כללית.

עמיר פרץ: או שאתה מסוגל לתת תשובה הכי בסיסית והיא מה מתח הרווחים שלך.

עמיר פרץ: אני לא מבקש את הוצאות תנובה אלא מתח רווחים ממוצע.

קריאה: הם מונופול.

עמיר פרץ: אל תעזור לי.

עמיר פרץ: נראה לך שאני צריך עזרה?

עמיר פרץ: אני יכול להסתדר.

כרמל שאמה-הכהן: בהמשך לשאלה של חבר הכנסת פרץ, אני רוצה לחדד את שאלתי שהיא מאוד חשובה.

כרמל שאמה-הכהן: נדמה לי שענית עליה בחיוב.

כרמל שאמה-הכהן: לדעתך כמנכ"ל תשלובת החלב תנובה, מחיר הקוטג' נמצא בשיווי משקל?

אייל מליס: מחיר הקוטג' משקף את סך העלויות של כל מרכיבי השרשרת.

כרמל שאמה-הכהן: כלומר, אין שום בעיה בשום רכיב לדעתך.

אייל מליס: קודם כל, הצרכנים של כולנו ושלנו אומרים שיש בעיה, אז יש בעיה.

אייל מליס: אנחנו צריכים למצוא את הפתרון ולא לחינם תנובה לא העלתה את המחיר של הקוטג' במאי האחרון, אז כל מחירי המפוקחים עלו ב-6,5 אחוזים.

יוליה שמאלוב-ברקוביץ: עכשיו היא העלתה.

אייל מליס: לשאלתכם לגבי רווחיות החברות, אני אומר שוב ששוק המזון בישראל על החברות הציבוריות שלו הוא עם רמת רווחיות שהיא מקובלת בענפים דומים בעולם והיא לא משקפת חוסר איזון.

כרמל שאמה-הכהן: בעולם הקוטג' עולה חצי מחיר.

אייל מליס: אני חייב לומר שהיו הרבה מאוד השוואות לכל מיני מוצרים.

אייל מליס: אני לא כלכלן אבל ברור להרבה מאוד מהכלכלנים שהשוו שרק אם ייקחו את מחיר הדולר ויעשו את ההשוואה לא של מחיר דולר נוכחי אלא של 4, זה היה שונה.

אייל מליס: אין קוטג' כמו הקוטג' הישראלי גם בחוץ לארץ.

אייל מליס: אני לא יודע איזו השוואה נעשתה.

אייל מליס: אני מכיר השוואות שונות לחלוטין מההשוואות שראיתי.

אייל מליס: אלה לא ההשוואות שראינו בימים האחרונים.

שייקה דרורי: זה ממוצע אחרי לגמרי ואם מישהו מוכן לאכול את הקוטג' הזה, אני אביא לו.

עמיר פרץ: מה זה קשור?

עמיר פרץ: עם כל הכבוד, בחוץ לארץ עושים קוטג' רע, אבל עושים אותו מחלב?

עמיר פרץ: עושים אותו ממים?

עמיר פרץ: עושים אותו מאותן תשומות?

עמיר פרץ: יכול להיות שהתמהיל שם מוציא קוטג' לא טעים, אז מה?

עמיר פרץ: יש הרבה דברים יקרים שהם לא טעימים לי, ואתה רוצה שאני אמנה לך אותם?

עמיר פרץ: מה זה קשור?

כרמל שאמה-הכהן: רמי לוי, אתה מייצג רשות שיווק.

כרמל שאמה-הכהן: בוא נשמע זווית אחרת ואחרי כן נוכל להתייחס.

כרמל שאמה-הכהן: תאמר איך אתה רואה את ההתפתחות של מחיר הקוטג' מרגע הסרת הפיקוח.

רמי לוי: הקוטג' מסמל רק את המאבק של הנושא הזה.

רמי לוי: יש עוד הרבה מוצרים שלדעתי הם יקרים.

רמי לוי: מי שמייצר בסופו של דבר את התחרות, זה הצרכן.

רמי לוי: הצרכן צריך גם לעזור לנו במלחמה.

רמי לוי: אם יש מוצר שהוא יקר, שפשוט לא יקנה אותו אלא יקנה את המוצר הזול.

רמי לוי: ברגע שהוא מייצג פחות תחרות, החברות הגדולות לא ינצלו את הכוח שלהן ולא ירימו מחירים מתי שהן רוצות.

רמי לוי: יש כאן היצע וביקוש.

רמי לוי: ברגע שיש ביקוש למוצר, באופן אוטומטי, ובגלל שהשוק הוא חופשי, מרימים את המחיר.

רמי לוי: אני חושב שצריך שתהיה כלכלה חופשית ותחרותית, אבל תחרותית ולא לומר שיש כלכלה חופשית ובחלק כן לפתוח את היבוא, בחלק לא לפתוח, ובחלק לשים עשרות אחוזים של מכס.

רמי לוי: אני חושב שאם רוצים לעשות כלכלה חופשית, שתהיה כלכלה חופשית עד הסוף.

רמי לוי: ברגע שתהיה כלכלה חופשית ותהיה תחרות, זה כמו שאני יצרתי תחרות במדינת ישראל בתחום המזון, כאשר הסל יותר זול בעשרים אחוזים בגלל שאני יצרתי תחרות, אני חושב שאם התחרות תהיה תחרות רצינית ופתוחה עד הסוף, הכול יהיה בסדר.

כרמל שאמה-הכהן: כפי שאתה מכיר את השוק וכבעל רשת שיווק, עליית המחיר נובעת מעליית מחיר שהיצרן מעביר אליכם או מבחירה של רשתות השיווק השונות להגדיל מרווח?

רמי לוי: חד משמעית המחיר עולה בגלל שהיצרן מעלה לנו את המחירים.

רמי לוי: לנו יש את מתח הרווחים.

רמי לוי: אם מישהו רוצה לדעת כמה אחוזים אנחנו מרוויחים, הרשת שלי מרוויחה בין 12 ל-15 אחוזים כאשר עלות התפעול של הרשת שלי היא 16 אחוזים.

רמי לוי: אני חברה בורסאית ואפשר לראות את זה.

כרמל שאמה-הכהן: כלומר, לך אין ספק שעליית המחיר של הקוטג' לא נובעת מעליית המרווח של רשתות השיווק אלא מחברות החלב, שטראוס, תנובה וטרה.

רמי לוי: הן מייצרות והן מכתיבות את העלייה.

רמי לוי: הן מעלות את המחיר.

רמי לוי: הרשת שלי היא לא מייצגת כי אנחנו רשת שלאורך כל הדרך מתמקדת ורוצה למכור הרבה ולהרוויח קצת.

רמי לוי: המחיר של הרשת שלי הוא לא מחיר בסיסי.

רמי לוי: המחיר הבסיסי הוא מחיר המחירון שבסופו של דבר היצרן קובע.

ישראל אייכלר: אומרים כל הזמן שהמחירים שלך ישברו את העסק שלך.

ישראל אייכלר: הם שברו את העסק או שאתה עדיין קיים ומרוויח?

שי חרמש: הוא כבר עבר לתקשורת.

ישראל אייכלר: אם כך, הוא צריך להוות דוגמה לאחרים.

כרמל שאמה-הכהן: יפתח שקד נמצא כאן?

יפתח שקד: כן.

כרמל שאמה-הכהן: אתה נציג האזרחים.

כרמל שאמה-הכהן: אנחנו רוצים לשמוע אותך לפני שנתקדם בדיון.

יפתח שקד: כבוד היושב ראש, חברי הכנסת, כל החברים כאן, תודה רבה על שיתוף הפעולה.

יפתח שקד: שמי יפתח שקד ואני בעבר קצין במילואים.

יפתח שקד: אני משמש כאחד המנהלים במאבק הזה.

יפתח שקד: בעבר הקמתי את סופר שוק גרינברג והייתי הבעלים שלו ומכרתי אותו לאליעזר פישמן.

יפתח שקד: נרתמתי למאבק הזה בגלל ציונות אמיתית.

יפתח שקד: מזה שאני עובר ברחוב, מזה שאני יושב עם חברים ואומרים לי – חברים שהיו מפקדים בצבא – שקרסנו וכי הם חושבים לעזוב את הארץ.

יפתח שקד: הם אומרים לי שהם לא ישלחו את הילדים שלהם לשרת בקרבי.

יפתח שקד: מבחינתי זה לאבד את הבית.

יפתח שקד: אנחנו מנהלים מאבק שפוי, מאבק הוגן וזאת הסיבה שעד עכשיו לא קראנו להחרמה של חברה שלמה אלא קראנו לחרם על הקוטג' ואמרנו את דברנו.

יפתח שקד: מי שנכנס לפייסבוק וקרא את מה שאני כותב הבין שאנחנו לא אנשים מתלהמים, אנחנו לא רוצים להוציא את האנשים לכיכרות, לשרוף ולעשות אלא אנחנו רוצים שיצביעו ברגליים.

יפתח שקד: אנחנו בסך הכול מבקשים שתעשו בדק בית כי הגזמתם.

יפתח שקד: פשוט הגזמתם.

כרמל שאמה-הכהן: אתם עשיתם בדיקה מסוימת או רק על פי תחושה כללית?

יפתח שקד: אנחנו עשינו בדיקה.

יפתח שקד: אני קצת מבין בענף.

כרמל שאמה-הכהן: תתקדם לזה.

יפתח שקד: כולם יצאו עם זה שיש שמונים אלף אנשים בפייסבוק אבל זה לא רק פייסבוק אלא יש המון אנשים שלא נכנסים לפייסבוק.

יפתח שקד: גם אני לא איש פייסבוק.

יפתח שקד: חרדים לא בפייסבוק, ערבים לא בפייסבוק אלא חלקם.

ישראל אייכלר: אנשים שפויים לא בפייסבוק.

כרמל שאמה-הכהן: תעבור למהות.

יפתח שקד: המאבק הוא לא רק על הקוטג'.

יפתח שקד: הקוטג' הוא הסמל והוא הסמל של הבית.

יפתח שקד: אנשים פשוט אוהבים קוטג' וחשבנו שלצאת עם הקוטג' זה יהיה המוצר הנכון.

יפתח שקד: תורידו את מחיר הקוטג' למחיר הגון – חמישה שקלים ואז קראנו לחבר'ה: תיקנו.

יפתח שקד: אל תיקנו גבינה לבנה עד שיוריד את המחיר של הגבינה הלבנה.

יפתח שקד: אם המחיר שפוי, אנחנו קונים.

יפתח שקד: חבר'ה, אנחנו אוהבים את המוצרים שלכם, המוצרים שלכם טובים, הם טעימים אבל אל תגזימו במחיר.

יפתח שקד: לא יכול להיות שבבריטניה – ואני ראיתי את זה אתמול בטלוויזיה, אני שלחתי את הכתבים לעשות את העבודה – מוכרים שקדי מרק של אסם בתשעה שקלים וכאן זה עולה 15.99 שקלים.

יפתח שקד: תביאו לי את מנכ"ל אסם שישב אתי ויסביר לי איך זה קורה.

יפתח שקד: איך יתכן שבמבה של אסם, , עולה בבריטניה 1.39 שקל וכאן היא עולה 2.70 שקלים.

כרמל שאמה-הכהן: אותה במבה?

יפתח שקד: אותה במבה.

כרמל שאמה-הכהן: במבה של אסם?

יפתח שקד: במבה של אסם.

יפתח שקד: אני לא מדבר על קוטג' של חברה אחרת.

יפתח שקד: אני מדבר על במבה של אסם.

יפתח שקד: תסבירו לי את זה וזה סימפטום שרואים אותו לאורך כל הדרך.

יפתח שקד: איך יכול להיות שקלוגס, שהוא מוצר יבוא שלא קשור ליצרן ישראלי, עולה בחוץ לארץ חצי מחיר ממה שהוא עולה בארץ?

יפתח שקד: היבואן – שסטוביץ, אם אני לא טועה – טוען שמחיר ההובלה עולה אבל חבר'ה, אני היום יבואן, אני מייבא סחורות מסין, אני מייבא סחורות גם מאירופה, ואמרתי לו חד משמעית בפייסבוק שאני יודע למדוד  את גודל המוצר ואני אגיד בדיוק כמה נמכר קונטיינר ואני יודע גם כמה עולה קונטיינר הובלה.

יפתח שקד: זה מרים את המחיר בקצת פחות משקל.

יפתח שקד: איך זה נמכר כאן ב-19 שקלים ושם בתשעה שקלים?

יפתח שקד: אם אתה יודע להסביר, תסביר.

קריאה: יפה מאוד.

קריאה: עבודה יפה.

יפתח שקד: לתנובה יש בעיה אחרת.

יפתח שקד: לתנובה יש כוח אדיר בשוק.

יפתח שקד: גם לשטראוס.

יפתח שקד: בתנובה למשל, קח את הגבינות הצהובות, אם אני לא טועה היא מהווה תשעים ומשהו אחוזים מהשוק.

יפתח שקד: זה קרטל.

יפתח שקד: כתבתי גם בפייסבוק שאני חושב ששר האוצר אתמול או שלשום טעה כשהוא אמר שהוא פותח את השוק ליבוא.

יפתח שקד: זאת יציאה מהאוויר.

יפתח שקד: חבר'ה, גם אני ציוני ואני אומר שצריך לשמור כאן על הרפתנים, צריך לשמור כאן על המגדלים וצריך לנסות להגיע למצב שאנחנו יודעים למכור את הסחורה במחיר שקיים באירופה.

יפתח שקד: אני לא מדבר אתכם על המחירים בסין בה אני מסתובב אלא על המחירים באירופה.

כרמל שאמה-הכהן: מה הסיכום?

יפתח שקד: אני אומר לכם שגם כממשלה יש לכם איזושהי אחריות כלפי הציבור.

יפתח שקד: אני לא אומר שאתם יכולים להכניס את כל המוצרים לפיקוח כי זה דבר בלתי אפשרי.

יפתח שקד: אני לא דורש מהממשלה שתפקח על הבמבה אבל יש מוצרים בסיסיים שחייבים להיכנס לסל הפיקוח הזה ויש חברות שצריך לשמור עליהן.

יפתח שקד: אני לא יודע אם לומר את זה היום אבל אני גם רואה בחדשות שטענו לתיאום מחירים כזה או אחר בין החברות.

יפתח שקד: אם זה נכון, הגיע הזמן שמישהו פעם ייכנס לכלא בגין זה.

יפתח שקד: יש חוקים במדינת ישראל.

יפתח שקד: שייכנס לכלא ושהם ישלמו עשרות מיליוני שקלים בגלל זה.

יפתח שקד: אמרתי את מה שאני חושב ועכשיו זה לטיפול שלכם.

יפתח שקד: מעבר לכך, יש עוד דבר למחשבה.

יפתח שקד: כשקונים חברה כמו תנובה, אני הייתי מצפה מהממשלה , בגלל שהיא חברה כל כך גדולה,  שתיכנס לעובי הקורה  ושתכתיב לקונה שהוא לא מעלה מחירים במשך איקס שנים אלא אם הוא יוכיח שעלו תשומות הייצור.

יפתח שקד: קבל את זה, אנחנו לא אנשים טיפשים.

כרמל שאמה-הכהן: חברת שטראוס.

ציון בלס: צהרים טובים לכולם.

ציון בלס: אין ספק שהדיון הוא מאוד מאוד חשוב ומאוד מאוד משמעותי.

ציון בלס: אני רוצה לומר שאף אחד מהיושבים בחדר לא יכול להישאר אדיש לדברים שקרו בשבוע האחרון ולזעקה הצרכנית.

ציון בלס: אני רוצה להזכיר כאן לכל הנוכחים שאנחנו נבחרים על ידי הצרכנים כל בוקר כשהם הולכים לסופר.

ציון בלס: אתם אולי עושים את זה ברזולוציה של פעם בשנתיים, שלוש וארבע, אבל אנחנו כל בוקר צריכים להיבחר מחדש על ידי הצרכנים.

ציון בלס: לכן, אם יש משהו שהוא מאוד מאוד חשוב מבחינתנו, אלה הם הצרכנים, דעתם ומה הם חושבים עלינו כחברה.

כרמל שאמה-הכהן: אתה מרגיש מה הם חושבים עליכם עכשיו?

ציון בלס: אני מרגיש מה הם חושבים עלינו כרגע.

ציון בלס: אני חושב שאנחנו צריכים לעשות מעשה.

ציון בלס: אני חושב שמי שצריך לעשות מעשה, אלה כל בעלי העניין שקשורים לעובדה שמחיר הקוטג' הגיע לאן שהוא הגיע.

ציון בלס: בעלי העניין הם אלה בהחלט כל האנשים וכל שרשרת הערך שבסוף גוזרת על הדבר הזה את המחיר שלו – חקלאים, מחלבות, רשתות השיווק, ולא פחות חשוב, מדינה.

שי חרמש: החקלאים כבר בפיקוח.

ציון בלס: הנושא הזה לא כל כך עלה אבל קיימת למשל סוגיית המע"מ  על מוצרי חלב.

ציון בלס: נורא קל להשוות מוצרים בין מדינה למדינה, אבל בואו תשוו גם את מחירי המע"מ על מוצרי החלב בין מדינה למדינה.

ציון בלס: לכן אני חושב שהחכמה היא לא לחפש איפה זה נמצא ומי אשם.

ציון בלס: אני קורא מכאן – ומבחינתי אם זה יהיה הסיכום, אני אברך עליו – להיכנס במיידית כדי לפתור את הבעיה במיידית ונתיישב כל בעלי העניין לאורך כל השרשרת, כולל המדינה, כדי לתת מענה לזעקה הצרכנית הזאת.

ישראל אייכלר: איפה היועצים שלכם כאשר עכשיו יש משבר?

ישראל אייכלר: אם שלושתכם תחליטו שמורידים את המחיר, מבחינה צרכנית זה יהיה לכם טוב.

כרמל שאמה-הכהן: אני אומר לך מה הבעיה.

כרמל שאמה-הכהן: אתה אומר מלים מאוד יפות, נקבל החלטה כולם ביחד, אבל הבעיה היא שכולם ביחד זה יפה אבל כל אחד בנפרד אומר שהיוקר לא באשמתו וכי הוא לא הרוויח מהתנפחות המחיר אלא מישהו אחר דאג להתנפחות ומישהו אחר מרוויח ממנה.

כרמל שאמה-הכהן: לכן יהיה קשה להגיע להחלטה ביחד.

כרמל שאמה-הכהן: יש היום מצב – ואחרי כן אולי אפשר יהיה להפיק את הלקחים למה הוא נוצר – שהציבור רואה את הכתובת הישירה – נכון להיום למרות שיכול להיות שמחר זה ישתנה – בחברות החלב, בשטראוס, תנובה וטרה.

כרמל שאמה-הכהן: תהליך הבירור הסופי יכול לקחת חודש-חודשיים ושלושה.

כרמל שאמה-הכהן: אני הייתי חושב ואם הייתי יועץ שלכם, הייתי מציע לכם, לקחת איזשהו סוג של רגולציה עצמי זמני, מבלי להודות שהאחריות עליכם, ולהוריד קצת את הלחץ מהציבור.

כרמל שאמה-הכהן: לקיים את הבדיקה לא באווירה של חרמות ולא במחאות צרכניות אלא באווירה שקטה אבל לתת מענה לציבור.

כרמל שאמה-הכהן: יש רמה סבירה של מחיר לגביע ולהתאים אותו לסל מוצרי החלב.

כרמל שאמה-הכהן: אנחנו יודעים שיתר מוצרי החלב עלו בשנים האחרונות – אלה שבפיקוח  - בעשרים אחוזים בערך, בין 15 ל-20 אחוזים.

כרמל שאמה-הכהן: תעשו את ההתאמות הנדרשות, תוריד את זה לשם באופן וולנטרי מבלי שמישהו כופה עליכם.

כרמל שאמה-הכהן: אני חושב שכך תרוויחו מכל הכיוונים ובסוף רק האמת כאן תנצח.

כרמל שאמה-הכהן: כלומר, אני מסכים עם מה שאמר מנכ"ל תנובה לגבי הבדיקה שצריכה להיות על כולם, כולל על המדינה שאני אמור לייצר אותה.

כרמל שאמה-הכהן: המדינה אמורה להיבדק, הרפתנים, היצרנים ורשתות השיווק.

כרמל שאמה-הכהן: כל מי שיש לו משהו שהוא תרם לעליית מחיר הקוטג' שלא מוצדק משיקולים של עלויות, יצטרך לתת את התשובות, אבל עד אז יש אנשים שרוצים לקנות קוטג' ולא יכול להיות שעם שלם יהיה בסמי שביתת רעב ולא יקנה קוטג'.

כרמל שאמה-הכהן: למה שהציבור לא יאכל קוטג'?

כרמל שאמה-הכהן: כמו שאמר מנכ"ל תנובה, כולנו גדלנו על המוצר הזה, המוצר מזוהה כמוצר ישראלי ואין סיבה שאנשים יהיו בשביתת רעב לגבי המוצר הזה.

כרמל שאמה-הכהן: לכן, זאת הציפייה שלי מכם באופן מיידי.

רמי לוי: אני לקחתי יוזמה והורדתי את המחיר ל-4.90 שקלים.

רמי לוי: נכון שיש היום החרמת הקוטג', אבל בגלל שהורדתי את המחיר ראיתי הרבה אנשים שעברו עם חיוך ליד המקרר ואמרו שעכשיו הם יכולים לקנות את המוצר הזה.

רמי לוי: בסך הכול, למרות המחאה,  מכרנו בחמישים אחוזים יותר.

כרמל שאמה-הכהן: יושב כאן רמי לוי שלפני כמה דקות אמר שעליית מחירי הקוטג' היא בגלל יצרני החלב.

רמי לוי: לא, לא אמרתי שזה רק בגלל יצרני החלב.

רמי לוי: אמרתי שבסופו של דבר הם למעשה קובעים את המחיר.

שי חרמש: איך הם קובעים?

שי חרמש: זה מחיר בפיקוח.

רמי לוי: אני יודע שזה מחיר בפיקוח.

כרמל שאמה-הכהן: הוא דיבר על יצרני מוצרי החלב.

רמי לוי: אני מדבר על יצרני החלב.

שי חרמש: רק על יצרני מוצרי החלב.

רמי לוי: אני לא כל כך מבין בזה.

רמי לוי: אני לא מבין מה המלחמה כאן.

רמי לוי: אני יודע שבסופו של דבר קשה לצרכנים במדינת ישראל ובאמת קשה להם ולכן צריך להוריד את המחירים.

רמי לוי: גם אני לוקח יוזמה ומוכן להרוויח פחות, כמו שאני עושה עד עכשיו, וביחד עם כולם להוריד את המחיר עד שהזעם יעבור ואחרי כן לעשות בדיקה מעמיקה.

רמי לוי: כולם יעשו את הבדיקה, כל אחד לגופו, ואחרי כן ישיגו את התוצאות.

רמי לוי: אפשר לשים את זה על השולחן.

כרמל שאמה-הכהן: נמצא כאן נציג ההגבלים העסקיים?

גושן: כן.

כרמל שאמה-הכהן: אני מבין שנושא החלב או החקלאות נמצא מחוץ לרשות ההגבלים העסקיים.

גושן: בסעיף 3(4) לחוק ההגבלים העסקיים יש מה שנקרא פטור לתוצרת חקלאית.

גושן: יחד עם זאת, הפטור הזה אינו חל על מוצרים שיוצרו מתוצרת חקלאית.

גושן: כדי לדעת אם מוצר מסוים הוא בגדר תוצרת חקלאית או מוצר, צריך למעשה לבחון כל מוצר לגופו ולראות את תהליכי הייצור.

כרמל שאמה-הכהן: כלומר, תחום מוצרי החלב נמצא תחת הפיקוח של רשות ההגבלים העסקיים ובסמכותה.

גושן: צריך להבחין בין שני דברים.

גושן: יש לנו את התחום של הסדרים כובלים והפטור שהזכרתי מתייחס להסדרים הכובלים.

גושן: שם באמת אני חושב שצריכים  לבדוק כל מוצר לגופו אבל מאוד יכול להיות שרוב המוצרים עליהם אנחנו מדברים כאן, שאין עליהם פיקוח מחירים, יכול להיות שהם לא נכנסים לפטור כי הם מוצרים שיוצרו מתוצרת חקלאית ולא התוצרת החקלאית עצמה.

גושן: יש פרקים נוספים בחוק ההגבלים העסקיים של מיזוגים ושל מונופולים ושם אין החרגה של מוצרים חקלאיים.

כרמל שאמה-הכהן: האם לאור האירועים יש לכם כוונה לבצע איזשהו הליך מיוחד או חדש לבחינת שוק החלב ומוצריו?

גושן: אני לא יודע אם אני יכול לומר ספציפית לגבי מוצרי החלב.

כרמל שאמה-הכהן: רק מה שאתה יכול לומר.

גושן: הכוונה היא שכאשר התיקון החדש של קבוצות ריכוז ייכנס לתוקף ואז נשב ונעשה הערכות מצב לגבי כל מיני ענפים במשק, ומן הסתם תחום המזון יהיה אחד הענפים שאנחנו נבחן את האפשרות להיכנס אליו יותר לעומק, אבל כרגע אני לא יכול לומר.

כרמל שאמה-הכהן: נמצא נציג האוצר?

שירה גרינברג: כן.

נחמן שי: שיסבירו איך הם מסירים את הפיקוח.

כרמל שאמה-הכהן: מה עמדת האוצר?

שירה גרינברג: עמדת האוצר היא קודם כל שבאמת אנחנו פועלים לטובת הגברת תחרות.

שירה גרינברג: כפי שגם התפרסם לאחרונה תיערך בחינת הנושא של היבוא עם שר התעשייה ולהתיר מוצרי חלב ליבוא, גם מבחינת המכסים הקיימים, ובחינת הורדת מכסים וכולי על מנת לעודד יבוא.

שירה גרינברג: בנוסף לזה כפי שדיברתם כאן עם רשות ההגבלים העסקיים, הנושא של הפטור מהסדר כובל, גם הוא משהו שנכון להתייחס אליו בהקשר הזה של התחרות.

שירה גרינברג: מעבר לכך, אנחנו גם מעוניינים לעשות איזושהי בדיקה כפי שנעשתה בשנת 2006 ובעקבות זה גם הייתה החלטת ממשלה בזמנו, ועדת קרול, והוגש דוח ואנחנו באמת רוצים לעשות איזושהי בדיקה של מכלול מוצרי החלב.

שירה גרינברג: אני לא מדברת על הקוטג' ספציפית.

שירה גרינברג: יש לבחון את כלל מוצרי החלב, את גמישות ההיצע, את גמישות הביקוש, את הריכוזיות, את התחליפיות בין המוצרים השונים ולפי זה לקבוע אילו מוצרים באמת צריכים להיות תחת פיקוח ואילו לא צריכים להיות תחת פיקוח.

כרמל שאמה-הכהן: נציג טרה.

כרמל שאמה-הכהן: אני רק רוצה להעיר ולומר שכולכם מדברים כמעט ללא הפרעה אבל לדעתי כולכם קצת מתחמקים מהשאלות הקשות, ואני אומר את זה לגבי כולם.

כרמל שאמה-הכהן: יגיע עוד מעט השלב שתסיימו לדבר וחברי הכנסת יתחילו לשאול את השאלות הקשות.

כרמל שאמה-הכהן: זה אמור לא רק לגבי אנשי החלב אלא גם לגבי משרד האוצר שהתחמק מלומר, ולכן הערתי את ההערה.

ארן אלסנר: כבוד יושב ראש הוועדה, השרה והחברים, אני העברתי נייר.

כרמל שאמה-הכהן: כן, אנחנו מחזיקים בו.

ארן אלסנר: עם עובדות.

ארן אלסנר: אני יודע שבשבוע האחרון שאלו אותנו למה אנחנו שותקים אבל עובדות לא מעבירים דרך התקשורת בדרך פופוליזם ואינטרנט אלא אותם מעבירים בשולחן עגול.

ארן אלסנר: תודה שהזמנת אותנו.

כרמל שאמה-הכהן: אתם גם הייתם הראשונים שנעניתם.

ארן אלסנר: ברגע שהוזמנו, אישרנו את ההגעה שלנו.

ארן אלסנר: הנייר הזה מציג מבחינתנו את כל התמונה ושלא יהיה ויכוח, הוא מאושר על ידי אחד מארבעת משרדי רואי החשבון הגדולים בעולם.

ארן אלסנר: הוא נעשה לפי דוח סוארי, כדי שלא יאמרו שפיתחנו לא נכון את הנתונים.

ארן אלסנר: חלב גולמי בתוך גביע קוטג' של מחלבת טרה, 2.25 שקלים.

ארן אלסנר: בסוגריים יש את המספר שהיה ערב הסרת הפיקוח – 1.76 שקל.

ארן אלסנר: יש לכם כך את כל הרכיבים שמייצגים גביע קוטג' של מחלבת טרה.

ארן אלסנר: אנחנו בסך הכול מחזיקים 24 אחוזים מתוך הגביע הזה.

ארן אלסנר: המדינה לוקחת לה 14 אחוזים דרך המע"מ, הרפתנים מקבלים 31 אחוזים דרך החלב הגולמי, הרשתות שכל כך מציגות את עצמן כלא מרוויחות לוקחות לעצמן 21 אחוזים מתוך המחיר, אנחנו ב-20 אחוזים מייצרים את הגביע.

אברהם בירנבאום: כמה מרוויחים בעלי המכולת והמינימרקטים?

ארן אלסנר: הנתונים האלה שאני מוסר הם הנתונים הממוצעים ומאושרים על ידי רואה חשבון של חברת טרה.

ארן אלסנר: הם לוקחים בחשבון את כל המכולות להן אנחנו מוכרים, את כל רשתות השיווק ואת כל הצרכנים שקונים את המוצר שלנו.

אברהם בירנבאום: יש הבדלים במחיר.

ארן אלסנר: אין שום הבדל במחיר.

ארן אלסנר: חברת טרה מוציאה מחירון אחד לשוק.

אברהם בירנבאום: זה לא נכון.

ארן אלסנר: אנחנו בעשרים אחוזים מהמחיר של הגביע קונים את הגביע, את הפלסטיק, את שעות העבודה, את הנפט, את כל מה שצריך כדי לייצר את המוצר.

ארן אלסנר: עוד ארבעה אחוזים מהווים שיווק, הנהלה, רווח ושאר הדברים הנוראיים שאנחנו עושים שנקראים רווח.

ארן אלסנר: עוד עשרה אחוזים נועדו כדי להפיץ את הסחורה הזאת במדינה.

ארן אלסנר: את יתר ההוצאות כבר הצגתי.

ארן אלסנר: מונח כאן בסוגריים מה הסכום שהיה ערב הסרת הפיקוח, כך שאפשר לראות בדיוק שבזמן שאנחנו הוספנו שישים אגורות בשביל לייצר את המוצר בשש השנים האחרונות, המדינה לקחה לעצמה עוד 35 אגורות, הרפתן לקח עוד 49 אגורות והקמעונאי הממוצע לקח עוד 89 אגורות.

כרמל שאמה-הכהן: כלומר, התוספת הכי גדולה היא אצל הקמעונאי.

כרמל שאמה-הכהן: כלומר, רשתות השיווק.

ארן אלסנר: מוצר מפוקח בדרך כלל גורם שלקמעונאי לא יהיה עליו רווח.

ארן אלסנר: ברגע שהמוצר לא מפוקח, הקמעונאי קובע את מחירו.

ארן אלסנר: 7.29 שקלים זה המחיר הממוצע שהיה בשבוע שעבר לקוטג' טרה במדינת ישראל.

ארן אלסנר: זה לא מחיר שמייצג את המחיר אצל רמי לוי או אצל מישהו אחר אלא זה היה המחיר הממוצע.

ארן אלסנר: נכון שאפשר למצוא את הקוטג' גם בשמונה שקלים במדינת ישראל, אבל אפשר למצוא אותו גם ב-6.90 שקלים.

ארן אלסנר: אני מקווה שלפחות לעצם הבקשה שלך לעובדות, הן מונחות כאן.

כרמל שאמה-הכהן: אין ספק.

כרמל שאמה-הכהן: אנחנו רצינו לפתח את העובדות שלך ואתה הראשון שהציג עובדות.

כרמל שאמה-הכהן: הוצאות הייצור שלכם, העלייה הזאת היא קצת מעבר לפרופורציות של מדד.

כרמל שאמה-הכהן: ממה הן נובעות?

ארן אלסנר: תשומות הייצור, כשאתה בודק אותן – מחיר הנפט, מחיר שעת עבודה, מחיר המים לתעשייה, מחיר הארנונה – ממש לא עלו כמו המדד במדינת ישראל אלא עלו הרבה יותר.

כרמל שאמה-הכהן: וזה בא לידי ביטוי גם במוצרים אחרים?

ארן אלסנר: בוודאי.

כרמל שאמה-הכהן: אלה שבפיקוח.

ארן אלסנר: בוודאי.

ארן אלסנר: אני רוצה להוסיף כאן הערה שנאמרה בישיבה שהייתה לנו עם שרת החקלאות.

ארן אלסנר: בשנת 2006, כאשר בחנו את מחיר המוצר בוועדת פיקוח המחירים,  הייתה בעיה קשה.

ארן אלסנר: היה צריך להעלות את המחיר בעשרה אחוזים.

ארן אלסנר: באותה הזדמנות הוחלט להוציא את המוצר הזה מפיקוח.

כרמל שאמה-הכהן: תסביר לנו את הנקודה הזאת.

ארן אלסנר: בשנת 2006, בוועדת פיקוח המחירים, כאשר בדקו את מחיר הקוטג'.

כרמל שאמה-הכהן: כשעוד היה פיקוח.

ארן אלסנר: כשעוד היה פיקוח.

ארן אלסנר: הגיעו למסקנה, בעקבות עליית מחיר החלב, שצריך להעלות את מחיר הקוטג' המפוקח בעשרה אחוזים.

ארן אלסנר: בוועדה היה ויכוח גדול וההחלטה הייתה להוציא את המוצר מפיקוח.

עמיר פרץ: בכמה הוא עלה מאז?

כרמל שאמה-הכהן: אתה לא מבין מה הוא אומר לך.

כרמל שאמה-הכהן: הוא אומר שלא היה למישהו אומץ לחתום על עלייה של עשרה אחוזים.

ארן אלסנר: לא אמרתי שלא היה אומץ לחתום.

ארן אלסנר: אני אומר שהבעיה נמצאת על השולחן כבר הרבה מאוד שנים.

עמיר פרץ: כמה הוא עלה מאז 2006?

ארן אלסנר: 41-42 אחוזים.

עמיר פרץ: זאת אומרת, מ-7.29 שקלים, אתה מוכר לרשתות בשישה שקלים.

ארן אלסנר: הרבה הרבה פחות.

ארן אלסנר: מתחת לחמישה שקלים לפני מע"מ.

עמיר פרץ: אתה אומר שהם מרוויחים עשרים אחוזים.

ארן אלסנר: אני מוכר את המוצר  ב-4.76 שקלים לפני מע"מ.

כרמל שאמה-הכהן: המרווח הקמעונאי, אמרת שהוא עלה בגלל הסרת הפיקוח באופן טבעי.

ארן אלסנר: נכון.

כרמל שאמה-הכהן: כלומר, אתה לא רואה סיבה אחרת לעליית המרווח, למעט הסרת הפיקוח.

ארן אלסנר: את השאלה הזאת צריך להפנות לקמעונאים ולא אלינו.

ארן אלסנר: אנחנו לא קובעים את מחיר המוצר.

כרמל שאמה-הכהן: יש משהו שאתם יכולים לעשות באופן מיידי?

ארן אלסנר: באופן מיידי עשינו כבר בימים האחרונים.

כרמל שאמה-הכהן: מה עשיתם?

ארן אלסנר: אני חושב שבאופן מיידי צריך לעשות את השולחן העגול הזה.

ארן אלסנר: אולי מדינת ישראל תבחר לצמצם את המע"מ על מוצרי חלב.

ארן אלסנר: משווים אותנו כל הזמן לחוץ לארץ אבל בחלק גדול מהמדינות אין מע"מ על מוצרי חלב.

כרמל שאמה-הכהן: איפה אין מע"מ?

ארן אלסנר: באירופה אין מע"מ על מוצרי חלב.

עמיר פרץ: יש.

עמיר פרץ: מע"מ מופחת.

ארן אלסנר: מע"מ מופחת על מוצרי חלב.

ארן אלסנר: יש מדינות שמסבסדות חלב, יש מדינות שעושות צעדים אחרים.

ארן אלסנר: פתיחה ליבוא?

ארן אלסנר: ישבנו כאן בוועדה הזאת שלוש שנים ולחצו אותנו, את שלושת המחלבות, ואנחנו התנגדנו לחוק החלב.

ארן אלסנר: פחדנו מאוד מסגירת היבוא אבל שכנעו אותנו שצריך להגן על התעשייה ועל החקלאים.

ארן אלסנר: הסכמנו לזה ותמכנו בחוק, אז היום לפתוח את המוצרים ליבוא?

ארן אלסנר: אנחנו נשמח מאוד אם יפתחו את זה  ליבוא.

ארן אלסנר: אנחנו נהיה היבואנים הכי גדולים אבל כולנו ננסר את כל החקלאות עליה העסק שלנו בנוי.

ארן אלסנר: לכן אנחנו מתנגדים לפתיחה ליבוא, כי זה יהרוס את המקור של החלב שעליו בנינו חוק.

כרמל שאמה-הכהן: מישהו מרשתות השיווק מוכן להתמודד עם הנתון של המרווח הקמעונאי שגדל כמעט במאה אחוזים?

עמיר פרץ: לא, לא רמי לוי.

עמיר פרץ: תן גם לאחרים.

עמיר פרץ: אתה לא מייצג.

עמיר פרץ: יש רשתות שיווק אחרות.

כרמל שאמה-הכהן: מי כאן מרשתות השיווק?

כרמל שאמה-הכהן: יושב ראש הארגון.

כרמל שאמה-הכהן: חוץ מרמי לוי, אף אחד מרשתות השיווק לא הגיע לדיון?

עמיר פרץ: לא הגיע.

כרמל שאמה-הכהן: אני חושב שזה דבר שמדבר בעד עצמו.

כרמל שאמה-הכהן: אין עדות טובה יותר.

כרמל שאמה-הכהן: אנחנו חששנו וחשדנו שחברות החלב בורחות מהמציאות ומהאמת, אבל לצערי מסתבר שרשתות השיווק הגדולות – ואני לא מדבר על רמי לוי, שאנחנו באמת מודים לך על שבאת – בחרו שלא להגיע לדיון כזה שנוגע להן באופן כל כך ברור.

נחמן שי: הן הוזמנו?

כרמל שאמה-הכהן: ברור.

לאה ורון: הן הוזמנו.

ארן אלסנר: כבוד היושב ראש, אם יורשה לי, רמי לוי לא מוכר קוטג' ב-7.29 שקלים אלא הוא מוכר בהרבה פחות.

ארן אלסנר: לכן הוא מרשה לעצמו להגיע לכאן.

רמי לוי: זה מה שאני אומר לאורך כל הדרך.

קריאה: השאלה אם הוא קונה מתנובה במחיר שהוא קונה ממך.

כרמל שאמה-הכהן: סיימנו את הסבב למעט דובר נוסף של משרד התעשייה שהוא המשרד שיכול להחזיר את הנושא לפיקוח.

אברהם בירנבאום: לסוחרי המכולת והמינימרקטים אתם לא נותנים לדבר?

כרמל שאמה-הכהן: רגע.

כרמל שאמה-הכהן: יש סדר.

כרמל שאמה-הכהן: מי נציג משרד התעשייה?

צביה דורי: אני.

אברהם בירנבאום: למה אתם לא נותנים לנו לדבר?

לאה ורון: הישיבה נגמרה?

לאה ורון: הסתיימה הישיבה?

אברהם בירנבאום: אני נרשמתי לפני כל אלה.

כרמל שאמה-הכהן: עוד לא התחלנו ברשימת הדוברים.

כרמל שאמה-הכהן: כרגע מדבר מי שהוועדה מחליטה שהיא רוצה שהוא ידבר.

לאה ורון: לפי תקנון הכנסת אין חובה להזמין אף אחד לישיבות.

כרמל שאמה-הכהן: משרד התעשייה, התייחסות שלכם, כיצד אתם רואים את הדברים.

צביה דורי: אני מפקחת על המחירים כבר 15 שנים.

צביה דורי: הניסיון שלנו הוא שפיקוח על המחירים הוא הדבר הכי גרוע שקיים.

צביה דורי: המשרד  שלנו חושב שהדרך הנכונה היא ליצור תנאי תחרות, לפתוח את היבוא ולהסיר חסמים ולכן הקמנו גם את הרשות להגבלים עסקיים ולכן אנחנו מקימים את הרשות לסחר.

צביה דורי: זאת הדרך הכי נכונה ליצור תנאי תחרות.

כרמל שאמה-הכהן: מה עשיתם בחמש השנים האחרונות מאז הסרת הפיקוח כדי להבטיח שכל הרעיונות היפים האלה של הגבלים עסקיים, הסרת חסמים, פתיחה ליבוא?

כרמל שאמה-הכהן: מה עשיתם לנוכח הגרף המשתולל הזה של מחירי הקוטג'?

כרמל שאמה-הכהן: איזה צעד עשיתם?

כרמל שאמה-הכהן: מבחינת בחינה, מה ביצעתם?

צביה דורי: כמו שאתה יודע, במקרה הקוטג' לא שייך למשרד שלנו אלא שייך למשרד החקלאות.

צביה דורי: אני מדברת באופן כללי איך אנחנו בונים את המשק.

כרמל שאמה-הכהן: מתי תקבלו החלטה בעניין הזה?

צביה דורי: זאת לא החלטה שלי.

כרמל שאמה-הכהן: הדובר הראשון מבין חברי הכנסת, חבר הכנסת עמיר פרץ.

נחמן שי: אפשר שאלה?

כרמל שאמה-הכהן: כן.

נחמן שי: לצערי לא נמצאים כאן נציגי הרשתות.

נחמן שי: רציתי לשאול מי העלה בסוף?

נחמן שי: אתם מעלים?

נחמן שי: הגורם המשווק או המוצר התייקר לפני שקיבלתם אותו?

נחמן שי: מה התוספת שלכם לתוך המוצר?

כרמל שאמה-הכהן: נציגי הרשתות לא הגיעו.

נחמן שי: החברות העלו את המחיר או הרשתות העלו אותו?

רמי לוי: בסופו של דבר, ברגע שעולה המחיר, היצרן מעלה את המחיר בגלל שעלו לו כל מיני דברים בעסק.

רמי לוי: מי שמעלה את המחיר זה היצרן ואחרי שהוא מעלה את המחיר והוא נותן את המחירון, הקמעונאי מעלה את המחיר בהתאם.

ישראל אייכלר: זה נכון שזה 21 אחוזים מרווח קמעונאי?

רמי לוי: לא אצלנו.

ישראל אייכלר: לא אצלכם.

יוליה שמאלוב-ברקוביץ: זה ממוצע.

רמי לוי: זה ממוצע ארצי.

ישראל אייכלר: זאת התשובה לשאלה של נחמן.

ישראל אייכלר: 21 אחוזים, זה רק הרשתות.

יוליה שמאלוב-ברקוביץ: רמי לוי הוריד את המחיר בחמישים אחוזים.

נחמן שי: יש כאן שאלה שצריך לדעת, כמה כל חוליה תגברה את עצמה כי רק אתם סופגים את האש עכשיו והם אינם כאן.

קריאה: אנחנו תמיד סופגים.

קריאה: בסוף הכול מגולגל עלינו.

כרמל שאמה-הכהן: חבר הכנסת עמיר פרץ, בבקשה.

כרמל שאמה-הכהן: כל חבר כנסת, שלוש דקות.

עמיר פרץ: אדוני היושב ראש, חברי הכנסת וכל מי שהגיע היום.

עמיר פרץ: אני חושב שמדובר בדיון שהוא הרבה יותר רחב מאשר שאלה של קוטג' ושל מוצרי החלב.

עמיר פרץ: אין בכלל ספק שהגיע הרגע שמדינת ישראל צריכה לבחון מה חלקם של התהליכים בכל העומס הצרכני.

עמיר פרץ: תפיסת עולמי ידועה ואני לא מסתיר אותה.

עמיר פרץ: אני התנגדתי להפרטות מסוימות שבסופו של דבר הביאו לקטסטרופה מבחינת האזרחים ואני מתנגד לפתיחה של יבוא ללא שום מגבלות.

עמיר פרץ: הפכנו את היבוא לתשובה לכל.

עמיר פרץ: היום כל אחד הולך לאיזו חנות חומרי בניין והוא קונה פלייר, אבל עד שהוא מגיע הביתה הפלייר נשבר אבל כולנו סוגדים ליבוא כי הכול נמדד לפי המדבקה שמצביעה על המחיר על אותו מוצר.

עמיר פרץ: טוב שהקוטג' הפך לקש ששבר את גב הגמל אבל מי שיסתפק בקוטג' ומי שיעצור בו, יעשה עוול גדול לדיון שאנחנו מקיימים כאן היום.

עמיר פרץ: טוב שפרצה המחאה הזאת ומגיע לכם כל הכבוד ויישר הכוח.

עמיר פרץ: לא יכול להיות שמי שידבר כאן על פיקוח על מוצרי חלב, לא יבחן את כל סל המזון של האזרח הישראלי.

עמיר פרץ: נכון שיש נושאים שאנחנו לא אמורים להיכנס אליהם, נכון שיש הבחנה בין מוצרים בסיסיים מול מוצרים נדרשים לבין מוצרים שהם לכאורה נחשבים מוצרי מותרות כאלה ואחרים, אבל אני אומר באופן מפורש שלא נתבלבל כי יש כאן חברות שיש להן בעלים והבעלים תובעים תוצאות.

עמיר פרץ: מנכ"ל שלא יביא תשואה, ילך הביתה.

עמיר פרץ: מה העניין כאן?

עמיר פרץ: אם הוא צריך להעלות בעוד שקל את מחיר הקוטג', בעוד שקל את מחיר הגבינה, הוא יעלה אותו.

עמיר פרץ: לא צריך להדביק את זה לא לחברה כזאת ולא לחברה אחרת.

עמיר פרץ: לכן כאן מדובר במערכת שלמה ולא מדובר כאן באיזו מקריות.

עמיר פרץ: יש כאן תפיסת עולם שהתחילה בתקופות של ממשלות מסוימות.

עמיר פרץ: אין כאן שוק חופשי אלא יש כאן ג'ונגל.

עמיר פרץ: זה לא שוק חופשי כאן אלא זה אחד הג'ונגלים הכי קשים שקיימים מול כל שוק חופשי אחר שאפשר להשוות בעולם כולו.

עמיר פרץ: כאן מדובר בעושק לשמו.

עמיר פרץ: האזרחים הישראלים הם אזרחים שבדרך כלל מקבלים על עצמם הכול עם העומס שיש סביבנו, עם הלחץ הגדול, עם הנושאים המאוד גדולים, וטוב שיש אפשרות לקיים מחאה מהסוג הזה שלא דורשת מהאנשים לעשות מעשה ולצאת מהבית.

עמיר פרץ: אני בהחלט חושב שאסור לנו בשום פנים ואופן לצאת מהדיון הזה בלי שיהיו החלטות.

עמיר פרץ: חייבים להחזיר את הפיקוח באופן מיידי ולהתנגד ליבוא באופן מוחלט.

עמיר פרץ: שאיש לא יעלה זאת על דעתו כי  כדי להגן על תהליך מסוים אנחנו לא הולכים להרוס מערכת שלמה.

עמיר פרץ: מבחינתי שיפקחו גם על היצרנים, גם על יצרני החלב, גם  על החקלאים אם צריך, אבל בשום פנים ואופן בואו לא ניכנס עכשיו לפתרונות שווא שמציג כל הזמן האוצר.

עמיר פרץ: שאף אחד לא ילך אחרי הפתרונות שהם הכי חסרי אחריות מבחינתי כלפי האזרח הישראלי וכלפי המשק הישראלי.

עמיר פרץ: לכן אדוני היושב ראש, אני חושב שעם כל האמירות שנאמרו כאן, איש כאן לא הסכים לחשוף  את הרווחים האמיתיים שעושים על גבם של האזרחים.

עמיר פרץ: איש כאן לא הסכים באמת לחשוף ולומר היכן הנקודה בה אנחנו צריכים לשים את האצבע כדי לעצור את התהליך הזה.

עמיר פרץ: אני חושב שצריכה להיות כאן מצד אחד ועדת בדיקה מאוד יסודית.

עמיר פרץ: אם הממשלה מסוגלת, שתעשה.

עמיר פרץ: אם היא לא מסוגלת, אני בהחלט תומך בהקמת ועדת חקירה פרלמנטארית שתבדוק איך הגענו לשלב הזה.

עמיר פרץ: הדבר האחרון הוא להחזיר את הפיקוח באופן מיידי.

עמיר פרץ: כל הכבוד לנציגת משרד התעשייה, יכול להיות שיש לה חיים יותר נוחים כי היא לא צריכה לפקח, אבל בפועל מאז הסרתם את הפיקוח על מחירי מוצרי החלב, המוצרים עלו ב-41 אחוזים כפי שהחברות אומרות ולא אנחנו.

עמיר פרץ: לכן התהליך מבחינתי של הסרת הפיקוח נכשל וצריך לחזור לפיקוח על מוצרי החלב.

עמיר פרץ: נקודה.

כרמל שאמה-הכהן: תודה רבה.

כרמל שאמה-הכהן: חברת הכנסת רחל אדטו.

רחל אדטו: אני בהחלט מצטרפת לקריאה להחזיר את הפיקוח ולמנוע יבוא.

רחל אדטו: אני רוצה להסתכל על זה מהיבט אחר.

רחל אדטו: אני מסתכלת על זה מההיבט שמוצרי חלב אינם מותרות אלא מוצרי חלב הם מוצרים בסיסיים בנושא הבריאות.

רחל אדטו: אם אנחנו מסתכלים מה ילד ומה אדם בוגר צריך מבחינת צריכת מוצרי חלב, ברגע שהמוצר יקר לאנשים, הם לא יקנו אותו.

רחל אדטו: ברגע שהם לא יקנו אותו, אנחנו נגדל ילדים שיש להם מחסור בסידן, נשים בהריון עם מחסור בסידן, אנשים מבוגרים עם מחסור בסידן וכל זה עם כל ההשלכות הבריאותיות.

רחל אדטו: בסופו של יום יסבלו מכך אותם אנשים שלא מסוגלים לקנות את המוצרים האלה ואלה הם אותם אנשים שנמצאים בשכבות הסוציו-אקונומיות הנמוכות שממילא צורכים תזונה שהיא תזונה לא מאוזנת ואנחנו מפילים על כתפיהם גם את הבעיה הזאת של המחסור בחלב.

רחל אדטו: לכן מבחינתי חלב הוא מוצר שהוא לא מותרות אלא מוצר שחובה עלינו לספק אותו גם לאלה שלא יכולים להרשות לעצמם לרכוש אותו.

כרמל שאמה-הכהן: תודה.

כרמל שאמה-הכהן: חבר הכנסת ישראל איכלר.

ישראל אייכלר: אני רוצה קודם כל להודות לאזרחים על כך שסוף כל סוף קמו ועשו מעשה.

ישראל אייכלר: כמו שאמר מנכ"ל תנובה ואחרים, הבעיה איננה הקוטג'.

ישראל אייכלר: אנחנו חיים בתקופה שיש מעט אנשים שמנצלים הרבה אנשים כאשר במדינות אחרות – כמו בטוניס – היו גורמים למהפכות ובעבר הרחוק זה גרם למהפכה הקומוניסטית בברית המועצות.

ישראל אייכלר: לכן על הדבר הזה צריך להסתכל באמת בהיבט היותר רחב ולא רק דרך הקוטג'.

ישראל אייכלר: אני רוצה להודות ליפתח וליצחק אלרוב שהוא מבני ברק.

ישראל אייכלר: אם היית עושה מעשה עוול, בתקשורת היו אומרים שאתה מבני ברק, אבל עכשיו אני אומר שאתה מבני ברק.

ישראל אייכלר: אם כן, כל הכבוד על המעשה, אבל אסור שהוא יתמקד בקוטג' כי אם הוא יישאר רק בקוטג', לא עשינו שום דבר.

איציק אלרוב: הקוטג' הוא הסמל, אבל יש לנו סל מוצרים רחב.

ישראל אייכלר: אמר חבר הכנסת פרץ שזה עניין של ההפרטה וזה נכון אבל לא רק.

ישראל אייכלר: יש כאן מגמה שנמשכת כמה שנים, אולי עשר-עשרים שנים, של שיטת קפיטאליזם אכזרי, של קבוצות קטנות של אנשים שהחליטו לשכנע את פקידי האוצר כאשר כל פעם הם עלו למשרד האוצר, אל הפקידים, ושכנעו אותם שהעניים אשמים בעוניים, שהמעמד הבינוני מנצל את העשירים והעשירים צריכים להביא משקיעים מחוץ לארץ כדי לעשות כלכלה יציבה.

ישראל אייכלר: גם בסעודיה יש צמיחה, גם במצרים הייתה צמיחה, אבל היא לא מגיעה אל האזרח.

ישראל אייכלר: הבעיה היא הקפיטליזם האכזרי.

ישראל אייכלר: היות שהרע צריך רק שהטוב ישתוק, טוב שהטוב התעורר ולא ייתן לרע לדחוף יותר מדיי.

ישראל אייכלר: אני חייב לומר שדעתי קצת השתנתה.

ישראל אייכלר: אני חשבתי שהאשמים העיקריים אלה הן חברות תנובה, טרה ושטראוס, אבל לפי המפה שיש לנו – והיושב ראש אישר שזה נכון – 21 אחוזים המרווח הקמעונאי וכאן עיקר הבעיה.

כרמל שאמה-הכהן: לא אישרתי שזה נכון אבל רשתות השיווק לא באו לומר שזה לא נכון.

ישראל אייכלר: שיבואו ויסבירו שזה משהו שונה.

איציק שניידר: הם לא באו כי כנראה זה יותר.

ישראל אייכלר: אם זה כך, זה עוד יותר חמור.

ישראל אייכלר: אנחנו עברנו משליטה ממשלתית הסתדרותית בולשביקית לשליטה משפחתית ריכוזית מאפיונרית.

ישראל אייכלר: תסלחו לי על הביטויים האלה אבל אלה הביטויים המדויקים ואתם יכולים לבדוק באבן-שושן.

ישראל אייכלר: אנחנו צריכים למצוא איזון, לא סוציאליזם של ברית המועצות ולא קפיטליזם אכזרי אלא איזון.

ישראל אייכלר: אני רוצה להביא משפט מחז"ל.

ישראל אייכלר: רבן גמליאל אמר לאלה שייקרו את מוצרי הסוכה, כאשר העלו את מחירי ההדסים, שהוא יפסוק שאפשר להביא הדס אחד לבית הכנסת ולא שלושה, אם הם יהיו מייקרים.

ישראל אייכלר: הגמרא אומרת קללה חמורה מאוד על מייקרי שערים.

ישראל אייכלר: היו רבנים שאסרו לקנות דגים לשבת כאשר הדייגים והסוחרים העלו את המחירים של הדגים.

ישראל אייכלר: אני רוצה להזכיר שעמיר פרץ כבר לפני 15 שנים הזהיר שמהפכת העשירים תגרום לכך שהעניים יעלו על הבתים שלהם.

ישראל אייכלר: אני מאוד מקווה שזה לא יהיה אלא שאותם אנשים עצמם יתעשתו יחד עם הממשלה כי שר התעשייה אמר בכנסת לפני חודש שהוא בעד הסרת הפיקוח על כל מוצרי החלב והביצים אבל היום אני שומע משרת החקלאות שיש מחשבה שנייה.

ישראל אייכלר: אני מבקש שממשלה  והיצרנים ישבו ביחד וייענו לזעקת הציבור כדי שהציבור לא יצא לרחובות.

כרמל שאמה-הכהן: תודה.

כרמל שאמה-הכהן: חברת הכנסת יוליה שמאלוב ברקוביץ.

יוליה שמאלוב-ברקוביץ: אדוני היושב ראש, אני מודה לך על הדיון.

יוליה שמאלוב-ברקוביץ: רציתי לומר שלפני שבועיים הגשתי הצעה דחופה לסדר למליאת הכנסת בנושא של פיקוח על המחירים בנושא של עליית מחירי הקוטג'.

יוליה שמאלוב-ברקוביץ: באתי אז לספר לעוסקים בדבר, למשרד האוצר, לראש הממשלה, שכאשר מדובר על קוטג', לא בהכרח מדובר על פיסת נדל"ן כי נדמה לי שבאיזשהו שלב הם התבלבלו.

יוליה שמאלוב-ברקוביץ: אני חושבת שנפל דבר בישראל וכדאי מאוד שכל מי שנמצא כאן – וגם אלה שלא נמצאים כאן – יתחילו להבין שמה שהיה, כבר לא יהיה.

יוליה שמאלוב-ברקוביץ: אני רוצה להיות יותר קשה מחבר הכנסת איכלר ולומר שיש שילוב של קפיטליזם חזירי עם ממשלה שלצערי אתה חלק ממנה.

עמיר פרץ: חבר הכנסת איכלר לא מערב חזירים בשום דיון.

יוליה שמאלוב-ברקוביץ: אמרתי שאני אומרת את הדברים יותר קשה וזה מאוד לא כשר מה שאני אומרת.

יוליה שמאלוב-ברקוביץ: שילוב של קפיטליזם חזירי עם ממשלה חסרת חמלה הביא למצב שבמדינת היהודים יש אנשים שעל פי שכר ממוצע בחודש יכולים לקנות 27 אלף גביעי קוטג' בחודש מול משפחה אחת שלא יכולה לקנות גביע קוטג' אחד.

יוליה שמאלוב-ברקוביץ: נתתי כדוגמה את שכרו של ראש הממשלה בתקופה שהוא נתן הרצאות בארצות הברית כאשר לא היה ראש ממשלה.

יוליה שמאלוב-ברקוביץ: תמורת הרצאה אחת הוא יכול היה לקנות 27 אלף גביעי קוטג'.

יוליה שמאלוב-ברקוביץ: אני רוצה לסכם ולומר שכשאני שומעת את נציגי חברת תנובה, שטראוס וטרה, לא פלא שהם הגיעו לעמדות כאלו.

יוליה שמאלוב-ברקוביץ: הם מדברים בצורה מאוד פיוטית.

יוליה שמאלוב-ברקוביץ: אתם מגיעים לכאן ומדברים כל כך יפה, כאילו מישהו מכריח אתכם להעלות את המחירים ואתם לא יודעים מה לעשות עם הרגולציה הזאת במדינת ישראל, עם הממשלה הזאת, ואתם ממש מבקשים שולחן עגול סביבו תשבו ותחליטו כי אתם מתים להוריד את המחירים האלה אבל אתם לא יכולים לעשות זאת.

יוליה שמאלוב-ברקוביץ: רציתי לדעת מדוע מחיר החמאה עלה בארבעים אחוזים ומחיר הקוטג' עלה בארבעים אחוזים.

יוליה שמאלוב-ברקוביץ: על פי הנתונים שאתה הבאת – מרכז המחקר והמדע של הכנסת - שני המוצרים האלה שהם המוצרים הכי בסיסיים למשפחות חסרות יכולת כלכלית עלו בארבעים אחוזים ואני שואלת מה קרה ולמה.

יוליה שמאלוב-ברקוביץ: מישהו יכול לתת לי תשובה לנושא הזה?

יוליה שמאלוב-ברקוביץ: אני רוצה לשאול את רמי לוי.

כרמל שאמה-הכהן: עד כאן.

כרמל שאמה-הכהן: יש עוד חברי כנסת שרוצים לדבר.

ארן אלסנר: חמאה מפוקחת במדינת ישראל והמדינה קובעת את המחיר.

יוליה שמאלוב-ברקוביץ: התשובה שלך לא מקובלת עלי.

יוליה שמאלוב-ברקוביץ: תודה שהתערבת כי רציתי לומר שבחלק מהמקרים על אף שזה מאוד לא פופולארי, אנחנו צריכים להגיע למצב של הלאמה במדינת ישראל ולא הפרטה.

יוליה שמאלוב-ברקוביץ: הגיע הזמן להלאמה.

כרמל שאמה-הכהן: תודה.

כרמל שאמה-הכהן: חברת הכנסת קירשנבאום, בבקשה.

פניה קירשנבאום: כבוד היושב ראש, חברי הכנסת והאורחים.

פניה קירשנבאום: כנראה שהעמדה שלי תהיה שונה מעמדת חברי הכנסת כפי שהתבטאו עד עתה.

פניה קירשנבאום: אני נגד החזרת הפיקוח כי אני חושבת שהפיקוח הוא בדיוק קובע את המחיר המקסימאלי למוצר ואת רוב העלויות מגלגל בסופו של דבר לצרכן ושוחק את מעמד הביניים של מדינת ישראל.

פניה קירשנבאום: אני חושבת שפתיחת שוק או בעצם ביטול של הפיקוח, פותח את השוק.

פניה קירשנבאום: הוא צריך לרסן את הריכוזיות וכך אנחנו נגיע למחיר המינימאלי של המוצרים, וכך באמת אנחנו נקבל את המחיר שרוב הצרכנים יוכלו לקנות את המוצר.

פניה קירשנבאום: אני אומרת שהפיקוח קובע את המחיר המקסימאלי של המוצר.

פניה קירשנבאום: כאשר פותחים את השוק, השוק קובע את המחיר המינימאלי.

עמיר פרץ: את לא יכולה להתעלם מהעובדות.

פניה קירשנבאום: חבר הכנסת איכלר אומר שאנחנו חיים בעולם קפיטליסטי, אז אתה חי באשליה כי אנחנו לא בעולם קפיטליסטי.

פניה קירשנבאום: לנו יש כשלי שוק, יש לנו ריכוזיות ויש לנו קרטלים.

פניה קירשנבאום: לו היינו חיים בעולם קפיטליסטי אמיתי, כל זה לא היה קיים.

פניה קירשנבאום: התפקיד של הרגולטור הוא לשבור את הקרטלים ועל ידי שבירת הקרטלים היינו מורידים את המחירים של המוצרים.

פניה קירשנבאום: מה שנעשה כאן, אתם מחזקים את הריכוזיות של המשק ברגע שאתם מחזירים את הפיקוח על המוצרים האלה וזאת הטעות הגדולה ביותר.

אברהם בירנבאום: נכון מאוד.

כרמל שאמה-הכהן: לא להפריע, מר בירנבאום.

אברהם בירנבאום: אני לא מפריע.

אברהם בירנבאום: אני מחזק אותה.

אברהם בירנבאום: היא היחידה שמדברת לעניין.

פניה קירשנבאום: אנחנו מדברים על היציבות של הקואליציה ושל הממשלה, אנחנו מדברים על שתי מדינות ועל גבולות 67 ואני מבטיחה כאן ליד השולחן הזה שאם הקואליציה הזאת תיפול, זה יהיה בגלל מחירי הדלק, חלב ודיור.

פניה קירשנבאום: זה מה שיפיל את הקואליציה.

שי חרמש: לפחות תהיה  תוצאה אחת טובה.

פניה קירשנבאום: אם אנחנו לא נטפל  בזה כאן  כמו שצריך, זה יהיה סופה של הקואליציה.

שי חרמש: לפחות יצא מזה משהו טוב.

עמיר פרץ: אם היא מבטיחה את זה, אולי כדאי להעלות את המחירים.

פניה קירשנבאום: תראה מה אתה מוכן לשלם .

שי חרמש: יש דברים שאני מוכן לשלם.

שי חרמש: גם הציבור כאן.

כרמל שאמה-הכהן: חברת הכנסת קירשנבאום, את מדברת על הטווח היותר ארוך ואני מסכים אתך.

כרמל שאמה-הכהן: אי אפשר לפתור את הבעיה של הריכוזיות של המשק מהיום למחר וגם לא מהיום לעוד שלושה חודשים.

כרמל שאמה-הכהן: אנחנו יודעים שכולם רוצים את זה, כולם מנסים.

כרמל שאמה-הכהן: הממשלה הזאת דווקא לקחה את זה צעד אחד קדימה וגם ועדת הכלכלה.

כרמל שאמה-הכהן: אמרת שאת לא מסכימה אתנו ואני אגיד לך במה אני חולק עליך.

פניה קירשנבאום: אני אענה לך על זה.

כרמל שאמה-הכהן: ועדת הכלכלה חוקקה את חוק קבוצות ריכוז, הממשלה הקימה את הוועדה לבחינת הריכוזיות במשק, וייקח לפחות עוד שנה, לא שיהיו פירות אלא שישתלו את הזרעים האמיתיים למאבק בריכוזיות.

כרמל שאמה-הכהן: עד אז אנשים קונים כל יום קוטג'.

כרמל שאמה-הכהן: אנשים לא קונים קוטג' פעם בשנה.

פניה קירשנבאום: המודעות הציבורית והצרכנית צריכה להשתנות במדינת ישראל והיא כבר השתנתה.

פניה קירשנבאום: אני מכבדת את רמי לוי ואני יודעת שאתה אחד הרשתות הזולות, ואני קונה ברשת שלך, אבל לפני היום, לפני שבאתי לכאן, פתחתי את המקרר והסתכלתי על הקוטג' שקניתי אצלך לפני שבועיים והוא עלה 6.49 שקלים.

פניה קירשנבאום: אם היום אתה מוכר ב-4.90 שקלים, זאת אומרת שגם לפני שבועיים יכולת למכור אותו ב-4.90 שקלים.

רמי לוי: לא. אני מפסיד כסף.

רמי לוי: ב-4.90 שקלים אני מפסיד כסף.

יוליה שמאלוב-ברקוביץ: זאת השאלה שרציתי לשאול.

יוליה שמאלוב-ברקוביץ: אתה מפסיד כסף?

רמי לוי: כן.

רמי לוי: אני מפסיד כסף.

פניה קירשנבאום: התנהלות נכונה של הצרכנים יכולה להוביל להורדת מחירים.

רמי לוי: טוב שאמרת את המחיר.

רמי לוי: המחיר של 6.49 שקלים הוא עם רווח של 12 אחוזים כאשר עלות התפעול של הרשת שלי היא מעל 16 אחוזים.

כרמל שאמה-הכהן: , מזכיר התאחדות מגדלי הבקר.

שלום לכולם.

כנציג בשרשרת, הנציג המפוקח בשרשרת, אני רוצה לומר כמה דברים.

ראשית, אסור שמכל המהומה הזאת נשסה מחלבות ברפתנים, רפתנים במחלבות, מחלבות בקמעונאים.

זה לא נכון לעשות.

בכל מקום אני דואג לומר את זה ואני גם אומר את זה לחבריי.

שנית, כארגון היציג של הרפתנים במדינת ישראל אני רוצה לומר שעל פי חוק אנחנו מפוקחים.

מפוקחים מדעת ומפוקחים מרצון ותמכנו בכל כוחנו בעניין הזה.

כרמל שאמה-הכהן: ברור לי שאתם בסדר.

כרמל שאמה-הכהן: השאלה היא מי לא בסדר.

כרמל שאמה-הכהן: איפה הבעיה?

הבעיה העיקרית היא  שכאשר מתייחסים לקונספציות כלכליות כאל דת, קשה מאוד לשנות עמדות.

כמו שאתה לא מסוגל לשכנע אדם דתי שאין אלוהים, אתה לא מסוגל לשכנע את פקידי האוצר שתוכניות הפיקוח שלהם כשלו, על אף שכל התוצאות מראות שהסרת הפיקוח כשלה והיא זכתה לכל אורך השנים להתנגדותנו ולכל אורך השנים לתמיכתם של פקידי האוצר ושרי האוצר.

רק לאחרונה הופעל על ידי משרד האוצר לחץ בלתי פוסק  על משרד החקלאות להמשיך ולהתיר את הפיקוח.

לשמחתי השרה עמדה בלחץ הזה.

כרמל שאמה-הכהן: מגיע לה יישר כוח.

אני לא רוצה לדעת איפה היינו אם היא לא הייתה עומדת בלחץ הזה.

אנחנו תמכנו בכל מקום בעניין הזה מכיוון שאנחנו מחוברים לצרכנים.

לפי דעתנו צריך לחלק לשניים: האחד, את הטווח המיידי.

לא יהיה מזור לצרכן אם הוא לא יקבל תשובות במסגרת זמן סביר.

מסגרת זמן סביר, רק רגולציית הפיקוח יכולה לעבוד.

היא יכולה לעבוד תוך ימים ספורים.

כרמל שאמה-הכהן: תתייחס ליבוא.

מילה אחת על היבוא.

הצעות על יבוא, באמת במילה למרות שאני יכול להאריך, משולות בעיניי לתרופה שמרפאה מדבר אבל מדביקה בשחפת.

לכן אני מציע לא לעסוק בזה בכלל.

כרמל שאמה-הכהן: תודה רבה.

כרמל שאמה-הכהן: חבר הכנסת נחמן שי.

נחמן שי: אני מבין שהשחקנים החסרים כאן הם אלה שמשאירים לנו סימני שאלה לגבי ההתנהלות של השוק.

כרמל שאמה-הכהן: ישפוט הציבור.

יוליה שמאלוב-ברקוביץ: אבל הם לא האשמים היחידים.

נחמן שי: כן, אבל זה לא מספיק.

נחמן שי: כרמל, אני חושב שאתה צריך לגרום לכך שכן יהיו שיניים מסוימות לוועדה שהיא יכולה להורות לגורמים.

כרמל שאמה-הכהן: אנחנו נקבל החלטה.

כרמל שאמה-הכהן: ברור.

נחמן שי: אני לא חושב שמי שישנו כאן לא נוגע לעניין, כמובן הוא נוגע, אבל אם חסרה חוליה אחת בתוך שרשרת המזון הזאת, החוליה הזאת באופן טבעי מושכת אליה את כל האש וכנראה ששם נמצאים אותם כשלים עליהם דיברנו.

נחמן שי: תבדוק עכשיו אם הוועדה יכולה להיכנס גם לסוגיה הזאת.

נחמן שי: בכל מקרה, אין לי ספק שכל אחד גרף לעצמו משהו בדרך הזאת והתוצאה היא שהכיס של הצרכן הפך לכתובת העיקרית בתהליך הזה.

נחמן שי: יפה מאוד דיברו הנציגים של  החברות ואני מכבד אותם.

נחמן שי: הם גם באו עם תחושה שהם רוצים לעשות חשבון נפש ועכשיו הם קצת מתוודים בפנינו.

נחמן שי: זה בסדר.

נחמן שי: זה קצת ציני אבל זה בסדר גמור.

נחמן שי: מוטב כך מאשר אחרת.

נחמן שי: מוטב כך מאשר הם היו מתנערים לגמרי מהאחריות הציבורית שלהם.

נחמן שי: אני שואל היכן הם היו קודם והאם לא יכולתם לחסוך מאתנו ומהציבור את המקום הזה אליו הגענו.

נחמן שי: אני גם שואל את השרה, כי לפי מה שאת אמרת לי אני תמיד שואל את עצמי אולי היה אפשר שלב אחד קודם כבר לעשות את הדברים האלה.

נחמן שי: אם את אומרת שיש עבודה שאתם עשיתם.

אורית נוקד: הסמכויות לא היו אצלי.

נחמן שי: מה זאת אומרת?

נחמן שי: לפני חודש אתם הגעתם למסקנה.

אורית נוקד: מוצרי החלב חזרו אלי.

נחמן שי: מתי?

נחמן שי: בחודש האחרון?

נחמן שי: <

אורית נוקד: כן.

אורית נוקד: חזרו אלי בשבועיים האחרונים.

נחמן שי: בסדר.

נחמן שי: אני קודם כל חושב שלדיון הזה יש חשיבות גבוהה ועצומה מבחינה ציבורית.

נחמן שי: אי אפשר לסיים אותו כאן ואנחנו צריכים לחקור ולבדוק כל אחת מהחוליות בדרך.

נחמן שי: אם אתה חושב שוועדת חקירה פרלמנטארית תעזור, אני מוכן ללכת אתך גם בכיוון הזה למרות שאני קצת מהסס.

נחמן שי: אם זאת הדרך היחידה כדי להביא את כולם אל השולחן הזה, נעשה גם את זה.

כרמל שאמה-הכהן: תודה רבה.

כרמל שאמה-הכהן: חבר הכנסת שי חרמש.

שי חרמש: אני רוצה לומר שהסרת הפיקוח, זה ממש כמו סרט שקהל הצופים לפחות ידע את סופו מראש.

שי חרמש: לא הייתה כאן שום הפתעה.

שי חרמש: ברגע שפועל יש קרטליזציה של הרשתות, אם לא רשמית אבל בפועל, אף אחד לא צריך להתפלא שברגע שמסירים פיקוח, המחירים עולים.

שי חרמש: רמי לוי, עם כל הכבוד לו, הוא אולי תופעה צבעונית וחריגה בתוך השוק הזה, אבל עדיין רמי לוי הוא לא עשרים, שלושים וארבעים אחוזים מהשוק.

רמי לוי: אני מקווה שבעזרת השם אני אהיה.

קריאה: נעזור לך.

שי חרמש: אצלך לפחות הציבור ייהנה כי הוא בעל מניות ואחרים הם חברה פרטית שם הכסף נוסע לחוץ לארץ כמו שעמיר אומר.

שי חרמש: אני מאחל לך.

שי חרמש: ברור לגמרי שכל אחת מחברות השיווק מעסיקה צוות שכל בוקר עושה ביקור בית בכל החנויות האחרות ובודק את המחירים.

שי חרמש: אם אין תיאום פורמאלי, יש תיאום בפועל.

שי חרמש: לכן, ברגע שמסירים את הפיקוח ויש קרטליזציה בפועל של חמש-שש ואפילו פחות רשתות גדולות, לא צריך להתפלא שהתוצאה היא אותה תוצאה.

שי חרמש: אני רוצה לציין שהענף שנקרא ענף החלב הוא הענף היחיד שיש לו חוק.

שי חרמש: חסרה לו רק חוליה אחת.

שי חרמש: רמת הייצור מפוקחת, רמת השיווק חופשית, ורמת השיווק הזאת, כמו שאמרתי קודם, לית דין ולית דיין.

שי חרמש: כשאתה מחזיק את הניירות האלה, אני לא מתפלא שהחברים הנכבדים שלנו, בקופה שלהם אנחנו עוברים מדי שבוע, לא מגיעים לכאן.

שי חרמש: הנייר שהגיע לכאן מבהיר דבר אחד פשוט לגמרי והוא שבמשך שש שנים חלקן של הרשתות הקמעונאיות הוכפל.

שי חרמש: מה זה משנה כרגע כמה עולות התשומות?

שי חרמש: בתוך אותה עוגה שהייתה 4.82 שקלים בשנת 2005 והיום היא 7.29 שקלים, הנתח הקמעונאי הוא כפול.

שי חרמש: הוא היה 11 אחוזים והיום הוא 19 אחוזים.

שי חרמש: אני לא צריך לחפש מעבר לעיניים ולא צריך לחפש מתחת לפנס כי זה נמצא כאן בטבלה הזאת  כאשר גזר הדין, פסק הדין והטיעונים לעונש נמצאים כאן כרגע.

שי חרמש: הדרך היחידה להשתלט על המערכת הזאת – וזה לא רק הקוטג' – היא להחזיר את הפיקוח.

שי חרמש: אני אומר שוב שהרשתות הקטנות תורמות את חלקן אבל הן קטנות מדיי כדי להשפיע על מחיר השוק  ועדיין גם הרשתות הקטנות לא נמצאות בכל אתר ואתר אבל הרשתות הגדולות נמצאות בכל אתר ואתר.

שי חרמש: אני מציע לכל מי שמציע לייבא, לעשות משהו אחר, שקודם כל ינסה לייצא.

שי חרמש: שינסה לייצא לגרמניה, להולנד, לאיטליה וישאל אם נותנים לו להיכנס.

שי חרמש: ברגע שהוא יביא חבילות ארוזות של , יאמרו לו שזה בסדר אלא שאצלן התקן הוא .

שי חרמש: כשהוא יביא חבילות במשקל של , יאמרו לו שהוא טעה וכי שינו את התקן ועכשיו הוא עומד על .

שי חרמש: אני מציע לכל מי שמתנדב לתת לייבא, כולל משרד התעשייה והמסחר,  שקודם כל יבדוק אם אפשר לייצא ואני אומר לכם שאי אפשר לייצא.

קריאה: כי שם קונים את זה בשלושה שקלים.

שי חרמש: מידע אחד נוסף שלא נאמר כאן.

שי חרמש: משוק מוצרי החלב, עשרים אחוזים הם מוצרים מיובאים.

שי חרמש: יש יבוא.

שי חרמש: עשרים אחוזים משוק החלב הוא יבוא.

שי חרמש: רבותיי, עשרים אחוזים משוק החלב, אם הוא לא היה מיובא, זה עוד 26 אלף פרות וזה לא הולך ברגל.

שי חרמש: לכל מי שמציע לייבא, אני מציע להסתכל על הטקסטיל.

שי חרמש: כשנתנו לטקסטיל לצאת, היא יצא לעירבין.

שי חרמש: אני לא מציע שיישובי בית שאן יעמדו בחלון ביתם ויראו את הפרות עוברות על הגשר שייח' חוסיין לרפתות בעירבין.

שי חרמש: המהלך הראשון שיהיה זה הוצאת רפתות החלב לירדן.

שי חרמש: באותו רגע יש יבוא חופשי אבל אין חקלאות, התיישבות על הגבולות אין ואת המחיר תשלם המדינה לא רק במחיר החלב אלא גם במחיר הביטחון הכלכלי שלה.

שי חרמש: יש לי כאן נתון שאומר דבר פשוט לגמרי.

שי חרמש: במדינות מערב אירופה, ענף החלב לא רק שהוא מוגן אלא הוא גם מסובסד.

שי חרמש: הוא מסובסד בחמישה סנט באופן ישיר, עוד ארבעה סנט במוצרים שאינם מותנים בייצור, ויש אפס סבסוד לייצור החלב.

שי חרמש: גם את זה כדאי לדעת.

שי חרמש: תודה.

כרמל שאמה-הכהן: תודה רבה.

כרמל שאמה-הכהן: יגאל אכטנברג, אמון הציבור.

יגאל אכטנברג: תודה רבה כבוד היושב ראש.

יגאל אכטנברג: חברי הכנסת.

יגאל אכטנברג: נאמר כאן על ידי שרת החקלאות שאיבדתם את אמון הציבור וזה נכון.

יגאל אכטנברג: אתם צריכים להחזיר את אמון הציבור לא רק בתחום החלב אלא בכל התחומים.

יגאל אכטנברג: סל הקניות הישראלי התייקר בצורה חסרת תקדים ונדרש כאן טיפול שורש.

יגאל אכטנברג: בסופו של דבר ההחזרה של הפיקוח, אנחנו צריכים לזכור שמחיר הדלק הוא מחיר מפוקח, המחיר של החמאה הוא מחיר מפוקח, ומשלמים מחירים לא הגיוניים, כי מי קובע את המחיר הזה?

יגאל אכטנברג: אותו פקיד לא יכול לדעת.

יגאל אכטנברג: הוא מקבל את כל הנתונים מהחברות עצמן.

יגאל אכטנברג: זאת אומרת, מי שצריך לפקח עליו, הוא זה שקובע את המחיר בפועל.

יגאל אכטנברג: זה מתאים למשק מיושן של שנת 1984.

יגאל אכטנברג: הבעיה היא שיש כשל שוק ורשות ההגבלים העסקיים חייבת לשים על זה את העין.

יגאל אכטנברג: לא יכול להיות שעכשיו שמו את הספוט על מוצרי החלב ופתאום גילו שיש כאן קבוצות ריכוז.

יגאל אכטנברג: יש קבוצות ריכוז גם בתחום המוצרים לתינוקות.

יגאל אכטנברג: אנחנו יודעים שהקרטל או קבוצות הריכוז הן כמעט בכל מה שקשור בתחום המזון.

יגאל אכטנברג: המחאה הציבורית, אסור לה שתגווע ושהקוטג' לא יישאר הדבר היחיד שמוזל.

יגאל אכטנברג: ארגון אמון הציבור, בשיתוף פעולה עם אייסי מילסן, הולך לצאת השבוע, כל שבוע, עם מדד של המוצרים שהם כוכבי סל הקניות הישראלי.

יגאל אכטנברג: אני יכול לתת לכם דוגמה של שלושה מוצרים כמו קורנפלס קלוג, בו יש הפרש של מאה אחוזים לעומת ארצות הברית, 154 אחוזים לעומת גרמניה, מאה אחוזים לעומת בריטניה.

יגאל אכטנברג: קטשופ של אסם, היינז - 79 אחוזים בארצות הברית, 40 אחוזים בגרמניה.

יגאל אכטנברג: אנחנו מדברים על הפרשים שהם לא הגיוניים ואנשים מפסיקים לקנות את המוצרים.

יגאל אכטנברג: המחאה הציבורית – ויושב לידי יצחק אלרוב שהתחיל את המחאה –התחילה באדם אחד.

יגאל אכטנברג: גם בטוניס זה התחיל באדם אחד שקיבל סטירה משוטרת.

יגאל אכטנברג: כמו שרמי לוי אמר, הגיע הזמן שהציבור יפסיק לקנות.

שי חרמש: היושב ראש, עוד מעט אנחנו נשארים שני חברי כנסת בדיון.

כרמל שאמה-הכהן: אז מה?

כרמל שאמה-הכהן: זה לכבוד לשני חברי הכנסת שנשארו.

כרמל שאמה-הכהן: אנחנו יותר משניים.

כרמל שאמה-הכהן: חבר הכנסת מיכאלי הוא חבר כנסת וגם חבר הכנסת איכלר אלא אם כן אתה לא סופר דתיים.

שי חרמש: אני?

כרמל שאמה-הכהן: אתה אמרת שני חברי כנסת.

כרמל שאמה-הכהן: מנכ"ל תשלובת החלב של תנובה מבקש להבהיר את דבריו.

אייל מליס: ברשותך אדוני היושב ראש, אני רוצה לחדד את דבריי.

אייל מליס: בכל בדיקה שתהיה, כפי שאמרנו, ואנחנו ממליצים שהיא תהיה, כדי שניתן את הפתרון הכי נכון, תנובה תחשוף את כל הנתונים ותעבוד בשקיפות מלאה כולל נתוני העלויות והרווחיות.

אייל מליס: הכול יהיה פתוח ואנחנו נעבוד בשיתוף פעולה כפי שאנחנו עובדים עם הרגולטור היום בכל התחומים שאנחנו עובדים בהם.

כרמל שאמה-הכהן: תודה רבה.

כרמל שאמה-הכהן: אהוד פלג, המועצה לצרכנות.

אהוד פלג: תודה.

אהוד פלג: קודם כל, קשה להשתחרר מהתחושה הסמלית שבענף שבו חולבים פרות, החליטו לחלוב גם את הצרכנים.

אהוד פלג: הנתונים שמצביעים עליהם גורמים שונים מראים פערים בלתי מוסברים בין מחירי המטרה וההשתנות שלהם, לבין העלייה במחירי המוצר של הקוטג'.

אהוד פלג: היו שנתיים אפילו – לפי אחד הפרסומים – בהן מחיר המטרה ירד ב-8,8 אחוזים ומחיר הקוטג' עלה ב-29 אחוזים וזה אומר דרשני.

אהוד פלג: השאלה גם אם הגרעינים של הפרות יודעים להבדיל בין מוצרים בפיקוח למוצרים שאינם בפיקוח משום שהפער ביניהם, גם לפי מחקר שהמועצה לצרכנות הזמינה, הוא פער של התייקרות של 23 אחוזים יותר במוצרים שיצאו מפיקוח.

אהוד פלג: ב-27 ביולי 2006 משרד החקלאות שחרר את ההודעה הבאה לתקשורת: "ועדת המחירים המליצה לשרים על הוצאה מפיקוח של מחירי גבינת הקוטג' הרגילה, 5 ו-9 אחוזים, לאחר שהשתכנעה כי רמת התחרותיות במוצר זה הינה גבוהה ואין יותר חשש לקביעה מונופוליסטית של מחיר המוצר".

אהוד פלג: אני שואל את עצמו אם זאת הייתה הציפייה של ועדת המחירים, כמה זמן לקח לה לראות שהיא טעתה?

אהוד פלג: וכשלקח לה, מה היא עשתה?

אהוד פלג: ולמה צריך להגיע היום, כמה שנים טובות אחר כך, והרבה מאוד כסף פחות בכיסים של הצרכנים, כדי להתחיל לבדוק מה קרה כאן?

אהוד פלג: מבקר המדינה בדוח שלו משנת 2007 הודיע שבעצם ועדה מקצועית שישבה על המדוכה המליצה להשאיר עשרה מוצרים בפיקוח, כולל הקוטג'.

אהוד פלג: שנה אחר כך משרד החקלאות הולך ומוציא את הקוטג' מהפיקוח בצורה בלתי מוסברת לחלוטין.

אהוד פלג: לא שמענו כאן הסברים לכך.

אהוד פלג: הצעת חוק הפיקוח על מחירי מצרכים ושירותים דיברה על כך שבתנאים בהם אין תחרות, בעיקר כאשר מדובר במוצרים בסיסיים שרוצים להבטיח את זמינותם ואספקתם הסדירה לאוכלוסייה במחירים סבירים, זה המקום להטיל פיקוח.

אהוד פלג: לכן אנחנו לא מבינים איך הגענו למצב של אין פיקוח ואנחנו בהחלט מצטרפים לקולות להחזיר לפיקוח  את מחיר הקוטג' ולא רק הקוטג' אלא מחירי מוצרי החלב הבסיסיים.

אהוד פלג: יש דבר נוסף ואותו אני רוצה להפנות לממשלה.

אהוד פלג: אין שום סיבה שהממשלה תהנה מכל הגורמים שעושים רווחים על גבו של הצרכן, וזה מה שקורה ברכיב המע"מ, וזה לא קורה כך במדינות אחרות מתוקנות שאי אפשר להאשים אותן ולומר שהן לא יודעות.

אהוד פלג: שם  המע"מ שנגבה או שהוא אפס או שהוא נמוך מאוד.

אהוד פלג: אנחנו מבקשים להסיר את המע"מ מהמחירים של המוצרים בפיקוח ולהוזיל אותם בשקל נוסף, אם אנחנו מדברים על הקוטג'.

אהוד פלג: תודה רבה.

כרמל שאמה-הכהן: תודה.

כרמל שאמה-הכהן: אברהם בירנבאום, יושב ראש ארגון הסוחרים בישראל.

אברהם בירנבאום: חברי הכנסת, לפני חודשיים וחצי, ב-6 באפריל, חתמה שרת החקלאות ופיתוח הכפר אורית נוקד על חוק תכנון משק החלב אותו יזם קודמה לתפקיד וחברה לסיעת עצמאות, שלום שמחון.

אברהם בירנבאום: בסעיף 3 לחוק כתוב: "שיווק חלב ומוצרי חלב בישראל יהיה מייצור מקומי בלבד, או מיבוא שהותר על פי סעיף קטן (ב)".

אברהם בירנבאום: סעיף קטן (ב) אומר: "שר התעשייה, המסחר והתעסוקה –קרי, שלום שמחון – רשאי, בהתייעצות עם השר – קרי, אורית נוקד – להתיר יבוא מוצרי חלב לישראל".

אברהם בירנבאום: סעיף 3 קובע שאפילו הם אינם רשאים להתיר יבוא חלב גולמי.

אברהם בירנבאום: אני חוזר עכשיו מאירופה.

אברהם בירנבאום: המחירים – חצי מחיר וטעם גן עדן.

אברהם בירנבאום: חשוב לייבא.

אברהם בירנבאום: מבחינה בריאותית, השרה, אני אוכל באירופה גבינה לבנה, קוטג', עם 0.1 אחוזי שומן בלבד.

אברהם בירנבאום: שטראוס וטרה מייצרים רק 3,000 אחוזים יותר.

אברהם בירנבאום: מונופול תנובה מייצר אלף אחוזים יותר ועם 420 מיליגרם נתרן.

אברהם בירנבאום: מבחינה בריאותית צריך לייבא.

אברהם בירנבאום: שר התעשייה מדבר הרבה לאחרונה על הדירקטיבה האירופאית.

אברהם בירנבאום: הדירקטיבה האירופאית אומרת שצריך לאפשר יבוא חופשי ללא מכסים והדבר הוא מאוד מאוד פשוט והוא לבטל את סעיף 3 לחוק הזה ולהתיר למחלבות אירופאיות לייצר בישראל תוצרת כשרה למהדרין ואפילו לייצא אותה ליהודים באירופה.

אברהם בירנבאום: מילה אחת על הפיקוח.

כרמל שאמה-הכהן: זמנך תם.

אברהם בירנבאום: עוד פעם, אותם חתולים ישמרו על אותו הקוטג'.

אברהם בירנבאום: מי שיקבע מה יהיה כתוב בצווים, מי שיחתום עליהם, זאת אותה אורית נוקד ואותו שלום שמחון.

קריאה: עדיף שנשתוק מבחינת גילך.

כרמל שאמה-הכהן: לא, זה לא מכובד.

קריאה: שטויות מרוכזות.

כרמל שאמה-הכהן: זכותו לומר כל מה שהוא רוצה.

אברהם בירנבאום: זה אמת ויציב.

שי חרמש: בכר, רק לחברי הכנסת מותר לומר לא אמת.

כרמל שאמה-הכהן: מר בירנבאום פעיל מאוד בוועדה ואני רואה אותו כאן.

אברהם בירנבאום: אתה רק לא מאפשר לנו, לסוחרי המכולת והמינימרקטים, להציג את עמדתם.

אברהם בירנבאום: יש לנו עוד הרבה מה לומר ואין אפשרות לעשות זאת.

אברהם בירנבאום: אתה רוצה לשמוע מה מתח הרווח של  רשתות השיווק ואתה לא רוצה לשמוע שסוחרי המכולת והמינימרקטים מקבלים את התוצרת במחירים גבוהים הרבה מאשר מקבלות הרשתות ובתנאי אשראי נחותים.

כרמל שאמה-הכהן: תודה רבה אדוני.

כרמל שאמה-הכהן: איציק אלרוב, בבקשה.

כרמל שאמה-הכהן: אחרי כן אנחנו עוברים להצבעה על הסיכומים.

איציק אלרוב: תודה ליושב ראש על קיום ישיבת הוועדה באמת בדחיפות כי זה משהו שהציבור דרש.

איציק אלרוב: תודה רבה.

איציק אלרוב: בהחלט כפי שאמרה כאן אחת מחברות הכנסת הנכבדות, אכן נפל דבר בישראל והחברות יבינו שזה כבר לא שאלה של מי שפתח את המאבק או מה הוא עשה אלא זה עבר אל הציבור והציבור כרגע נמצא בעידן שרוצה תוצאות מיידיות.

איציק אלרוב: כפי שאמר היושב ראש, רוצים לצאת מהישיבה כאן עם פתרונות.

איציק אלרוב: אני חושב שעושים קצת עוול למחאה ולשוק החלב ובפרט לחברות כי אנחנו מדברים כרגע על מוצר ספציפי אבל אנחנו לא מתייחסים אליו כאל מוצר ספציפי אלא אל סל מזון נרחב.

איציק אלרוב: משפחה ששני בני הזוג עובדים והם עובדים קשה ובסוף השבוע מוציאים אלף שקלים או 800 שקלים או 1,200 שקלים לקניות לשבוע לבית, הם מסתכלים על עגלת הקניות שלהם ואומרים שיש כאן משהו שהשתנה.

איציק אלרוב: להתייחס למוצר כזה או אחר, זה באמת עוול.

איציק אלרוב: לכן גם התמיכה הציבורית שהצטרפה אלינו, זה בעצם היה בגלל המוצר הזה.

איציק אלרוב: היום שמעתי את הבעלים של רשת ויקטורי שאמר שקובעים מחיר.

איציק אלרוב: חלק מקביעת המחיר הוא למשל אם זה עולה לי שלושה שקלים.

איציק אלרוב: הוא אומר שמתקשרים לאנשים ובודקים כמה לדעתם עולה לייצר את הבקבוק ואנשים עונים 6,5 שקלים או 7 שקלים וכי הם לא יודעים בדיוק.

איציק אלרוב: אם זה עולה על המחיר, הם קובעים כך את המחיר.

איציק אלרוב: זה דבר שגורם עוול לציבור.

איציק אלרוב: האם קובעים מחירים רק לפי זה?

כרמל שאמה-הכהן: אנחנו רוצים להתקדם לסיכומים.

כרמל שאמה-הכהן: תודה.

כרמל שאמה-הכהן: שוב, יישר כוח על הפעילות.

כרמל שאמה-הכהן: אלי סתוי, ועד המכולות.

כרמל שאמה-הכהן: זה בהמשך לזה שלא נותנים לבעלי המכולות לדבר.

כרמל שאמה-הכהן: אני מבקש לדבר בקצרה.

אלי סתוי: תודה רבה ליושב ראש.

אלי סתוי: אני רוצה לעדכן את היושב ראש ואת הוועדה ולומר שהמחאה היום התעצמה למוצר מקורטל נוסף.

אלי סתוי: מהיום בבוקר המחאה כבר זורמת לכיוון של לחם אחיד פרוס ומהיום מבקש קהל הצרכנים במדינת ישראל להוריד את המחיר של הלחם האחיד הפרוס, כך שהמחאה מתעצמת ועוברת לפסים נוספים מעבר למוצרי החלב.

כרמל שאמה-הכהן: אנחנו מתייחסים למוצרי החלב.

אלי סתוי: אנחנו בדקנו את הנושא בעשור האחרון ומבדיקה שערכנו בעשור האחרון הגענו לנתון מדהים.

אלי סתוי: ענף המזון בישראל קיפח את הצרכנים במדינת ישראל בסכום של כמאה מיליארד שקלים.

אלי סתוי: אני מדבר על נזק למשק המדינה של כמאה מיליארד שקלים שנובע אך ורק בגלל שענף המזון בישראל הוא קרטל לכל דבר ועניין.

אלי סתוי: כשאני אומר קרטל לכל דבר ועניין, אני מזמין עכשיו את היושב ראש לנסוע למלון דוד אינטרקונטיננטל בתל אביב ולמצוא שם את כל קרטל המזון בישראל שנמצא בכנס שנתי שמתחיל היום ומסתיים מחר.

אלי סתוי: מאוד פשוט לעשות את זה ומאוד פשוט לגלות את האמת.

כרמל שאמה-הכהן: נא לסכם.

אלי סתוי: אני מסכם את הדברים בצורה פשוטה.

אלי סתוי: מצד אחד צריך לבחון הקמת ועדת חקירה ממלכתית שתדון בנזקים הגדולים שנגרמו לציבור בעשור האחרון, ומצד שני יש תוכניות מצוינות לנטרול הכשל הזה וכבוד היושב ראש זוכר את הדיון שקיימנו בשנה שעברה באותה ועדה, עת הגשנו תוכנית מצוינת לגבי ענף המזון.

אלי סתוי: לפי דעתי רמי לוי מוכיח שאם אפשר היה לשכפל אותו לעוד מאה חנויות כמוהו, הבעיה במדינת ישראל הייתה נפתרת.

כרמל שאמה-הכהן: תודה רבה.

כרמל שאמה-הכהן: זמננו תם.

כרמל שאמה-הכהן: אני מתנצל בפני יתר הדוברים שלא הגיעו לזכות הדיבור אבל יהיה דיון נוסף ורחב יותר בעניין והוא יחרוג ממוצרי החלב ליתר מוצרי המזון.

כרמל שאמה-הכהן: זה יהיה אחרי שנקבל מסמך מפורט יותר ממחלקת המחקר של הכנסת ומגורמים נוספים.

כרמל שאמה-הכהן: אני מסכם את הישיבה ומבקש מחברי הכנסת להקשיב.

כרמל שאמה-הכהן: 1.	ועדת הכלכלה קוראת לממשלה להחזיר את מחיר הקוטג' לפיקוח ולו לתקופה קצובה כדי להוזילו באופן מיידי, וזה כמענה לסערה המתחוללת.

כרמל שאמה-הכהן: 2.	ועדת הכלכלה מבקשת מחברות החלב לנקוט בצעדים מיידיים להוזלת מחיר הקוטג'.

כרמל שאמה-הכהן: 3.	ועדת הכלכלה מבקשת לערוך בחינה של מע"מ מופחת על מוצרי יסוד, לרבות מוצרי חלב.

כרמל שאמה-הכהן: זאת כמובן בקשה שמופנית לאוצר.

כרמל שאמה-הכהן: 4.	ועדת הכלכלה ממליצה על הקמת ועדת חקירה פרלמנטארית, לא רק למוצרי החלב ולא רק לקוטג', לעניין מחירי המזון והריכוזיות בענף רשתות השיווק.

כרמל שאמה-הכהן: 5.	ועדת הכלכלה מעירה את תשומת לבם של העוסקים בענף החלב שאין דבר מסוכן להם מזעמו של הציבור לאורך זמן וראו דוגמה מחברות הסלולר.

כרמל שאמה-הכהן: היו קשובים לרחשי הציבור.

כרמל שאמה-הכהן: היכן שאתם חושבים שאתם צריכים לתקן, תקנו -  זאת לא בושה – כמה שיותר מהר.

כרמל שאמה-הכהן: כל יום שעובר במצב הזה, אתם פשוט צוברים נזק שבא אחרי כן לידי ביטוי גם בפעולות בתוך הכנסת.

כרמל שאמה-הכהן: זה הסיכום.

כרמל שאמה-הכהן: האם למישהו מחברי הכנסת יש התנגדות לסיכום?

נחמן שי: עניין ההשוואה עם הסלולר, אני לא יודע.

נחמן שי: הם לא יכולים להחזיר כאן את המכשיר ולא יכולים לשדרג אותו.

כרמל שאמה-הכהן: לצעדים האופרטיביים.

נחמן שי: בסדר.

שי חרמש: אמרת חברות החלב או חברות המזון?

נחמן שי: המזון.

כרמל שאמה-הכהן: הקמעונאים.

כרמל שאמה-הכהן: צודק.

כרמל שאמה-הכהן: ועדת הכלכלה כמובן רואה בחומרה את בריחתן של רשתות השיווק מהדיון למעט רמי לוי שהתייצב באומץ וכנראה שלא הייתה לו שום סיבה לא להתייצב כאן.

כרמל שאמה-הכהן: הוא אכן הציג נתונים הוגנים גם כלפי הלקוחות שלו.

כרמל שאמה-הכהן: אנחנו נבחן את התגובה הראויה גם לכך.

כרמל שאמה-הכהן: תודה רבה לכל המשתתפים בדיון.

כרמל שאמה-הכהן: יהיה דיון המשך.